text:
Gení: Idioma di Resistensha
Seri di Herensia Kultural
Gueni a keda eksistí algun tempu banda di Papiamentu, entre otro komo lenga sekreto. Mester tabatin diferente variante di Gueni. Segun Pader Brenneker† a keda un shen kantika asina i algun ekspreshon idiomátiko di e lenga akí (Brenneker, Benta – dos cien cantica dje dushi tempu bieuw; 1959 i Curaçaoensia – folkoloristische aantekeningen over Curaçao; 1961). Dr. Martinus Arion ta di opinion ku Gueni tabata un lenga krioyo basá riba Portugues, importá na e isla akí den mas ku un variante, pero ku un otro lenga krioyo Papiamentu, a push’é un banda durante tempu. (Martinus Arion, The Guene kriole of the Netherlands Antilles, Conference on the Society of the Caribbean Linguistics; 1980).
Den stat i besindario na Kòrsou tabata yama e lenga akí Guéni. E diferente nòmbernan pa e lenga ta derivá di Guinea, òf manera katibunan mes tabata bisa, Ginéwa. Tempu ku Papiamentu a nase i katibunan tambe a konos’é, nan a keda mantené Guene durante basta tempu komo un lenga sekreto. Sa yama e lenga tambe ‘lenga di luangu’. Por bisa pues ku luangu ta sinónimo di Gueni òf Guene. Luangu ta ademas lenga pa un grupo di tribu di Áfrika Oksidental ku tabata forma Reino di Luangu. Aki na Kòrsou tabata usa e nòmber luangu pa katibunan ménos kulto, pa esnan ku mas tabata mantené kustumber- i ideanan bieu. Tabata trata hopi biaha di esnan ku a yega di último na nos isla. Te dia djawe ainda e palabra luangu tin konsekuentemente e nifikashon di insivilisá, sin manera, amante di kolónan yamativo, i den poko palabra tur kos negativo (hende luangu, hasi kos di luangu, bisti luangu). Tabata yama e lenga tambe makamba, i ku ménos frekuensia masopaso i makwika.
E palabra Gené tabata referí tantu na e lenga komo na e hende ku ta papia e lenga: p’esei mes tabata usa e palabra Gené – konsiderando loke a splika anteriormente – pa un katibu ku tabata biba di un forma primitivo i no a adapt’é sufisiente na e bida di aki banda. Komo ku e lenga Gené tabata sirbi tambe pa lenga sekreto, a bin usa e palabra Gené tambe pa idioma den dòbel sentido. Na e plantashinan grandi kaminda e katibunan tabata biba i traha, a bin surgi vários dialekto, komo ku e katibunan tabata biba basta aislá for di mundu eksterior. Pa tal motibu a hasi diferensia na Kòrsou entre Gené di Lagoen, Kenepa, Porto Marie i di Sabaneta. Bándariba tambe tabatin su propio dialekto.
Algun generashon pasá ainda tabatin diferente bas di Gené i bas di kanto, hendenan ku por a hiba un kòmbersashon tantu na Papiamentu komo na Gené. Aki na Kòrsou, na Wespen, ainda tin algun ekspreshon fiho na Gené ku mayornan tabata usa pa muchanan no komprendé e kòmbersashon. Un biaha ku un mucha a kore bai, un hende a grita papia ku un hòmber un poko mas leu: “Wiri nama djebe” i esei a changa e mucha. E splikashon ta: “kue e mucha tene”. Algun otro ekspreshon ta: “Saíta nora”, sera bo boka; “Avú babè”, bo ta gaña; “Toro moro”, basta bon; “Dama siwèla”, laman ta brutu. Na Gené kabritu ta saú. Na Ref, parti di Otrobanda, tabatin un lugá kaminda ta mata kabritu yamá ka’i saú, kas di kabritu.
Den un kantika bieu “Zi mulena eh, ai toto na uzé”, mitar Gené i mitar Papiamentu, Janchi Doran, kantadó talentoso di Bándabou, ta trata e tema diskriminashon. E kontenido di e kantika ta nifiká: “Ora un blanku muri, hende pretu pober ta bini pa der’é, pero un blanku nunka no ta karga un pretu hib’é su graf.” Otro ehèmpel ta konta di kuater kargadó di hamaka na kaminda pa hiba nan shon hòspital kantando deseo di nan kurason: “Wacha dé!” Loke ta nifiká “Hink’é bou ‘i tera”. E tempunan ayá, si marcha di seú stanka muchu i ta parse ku no ta bai yega na tempu e hendenan na kabes ta animá e baliadónan ku un kantika spesial: “Waja waja kanumbambé”. Ke men “Sigui kana”. Despues ta bini: “Masú djanú”, di kasi mesun nifikashon.
Pida pida Gené, derivá di kantikanan bieu ta “Un tiger ta topa un leon”, “Chaká main bovi”.
Un kantika pa kòrda Áfrika ta kontené e siguiente pasashi: “Zaba tu keje, zaba tu nama we”.
Dios yuda pobernan ta: “Dan mina wadan mi vuelo, bashi sapotiti, kanga dunami man”. I Gran ta sinta riba buriku: “Zam puluzé”. Katibunan ta bula bai: “Ami ze zeila, kanumbolo mi Ze, Ze helo”.
Tin mashá vershon di kantika Gené tokante katibunan ku a bula bai Áfrika bèk. Un kantika di katibunan ku a ked’atras ta bisa: “Djowili ku Patagan, zan wego, zan wego, huèmi” anto esnan ku a bula bai di: “Ami Ze Zeila, ami Ze Zeila, Ze Ze, helo, ami Ze zeila kanumbolo, mi Ze Ze helo, tami boso mele, ami ze zeila, ami ze zeila”. No tin tradukshon konosí di e pida akí.
Manera nos a remarká kaba, tabata usa Gené komo lenga sekreto ora ke bisa algu ku no tabata ke pa shonnan sa. Ora shonnan a komprondé e asuntu, algun doño di plantashi a prohibí kantamentu di kantika Gené. No opstante, asta despues di abolishon di sklabitut na 1863 tabata usa Gené klandestinamente pa ekspresá sintimentu. Historia ta konta ku tabata kanta kantika Gené durante trabou na mina di Wama na Nieuwpoort. Ora a puntra nifikashon di e kantikanan hendenan tabata duna hopi biaha un otro nifikashon ku esun real. Asina hendenan sin poder tabata usa e lenga Gené komo arma kontra esnan poderoso.
Largu tempu lingwistanan a neglishá e lenga Gené pasobra e no a parse nan kompatibel ku un otro lenga Romano. Sin embargo, resientemente a deskubrí ku pa loke ta trata struktura, e lenga tin un paresido evidente ku e lenga “Crioula”, e Krioyo Portugues ku te awe nan ta papia na kosta Oksidental di Afrika (entre otro na partinan di Guinee Bissau, islanan di Kabo Verde, Senegal i Gambia). E similaridat akí ta sugerí ku Gené ta restante di un lenga nobo ku a surgi den e hafnan di Áfrika Oksidental for di kaminda, na siglo 16, a transportá katibu pa Kòrsou.
Fuente
– Sambumbu – Volkskunde van Curaçao, Aruba en Bonaire; Paul Brenneker, Curaçao, 1971.
– Zjozolí – Volkskunde van Curaçao, Aruba en Bonaire; Paul Brenneker, Curaçao, 1986.
– Encyclopedie van de Nederlandse Antillen – 2de herziene druk onder redactie van dr. J. de Palm, Zutphen, 1985.
– Beyond Slavery: The Study of enslavement through post abolition memory; Rose Mary Allen, 2009.
Teksto: drs. Lionel Janga. Pòrtrèt: Fundashon NAAM.


c: text/html

text:
Dutch Caribbean Nature Alliance (DCNA) a publiká un edishon spesial di nan boletin di notisia digital grátis BioNews, enfokando riba e retonan ku Hulanda Karibense ta konfrontá den e lucha kontra kambio di klima. Nan ta hasi uso di pronóstikonan i rapòrtnan (di investigashon) akseptá internashonalmente, impaktonan tantu riba i komo bou di awa ku a deskribí pa tur e seis islanan, ku ta enfatisá e nesesidat pa akshon inmediato pa krea fleksibilidat pa e efektonan di kambio di klima. Pèrdida di naturalesa tin konsekuensianan ku efektonan negativo grandi pa poblashon lokal komo ku naturalesa ta fungi tantu komo un di e fuente mas importante di entrada i tambe ta duna protekshon kontra situashon ekstremo di wer.
Fuente di Kresementu di Kambio di Klima òf impakto
Nivelnan haltu di emishon di karbon ta e fuentenan mayor di subimentu di temperatura na mundu, anto ekspertonan ta pronostiká ku si esaki kontinuá sin kontrol, subimentu di temperatura na mundu lo krea efektonan katastrófiko. Pa nashonnan ku ta isla chikitu, spesialmente esunnan denter di region Karibense, esaki ta di importansia sumamente grandi. Hasta ku oumentu chikitu di temperatura, por sinti kambionan drástiko denter di e region akí. Skarsedat di awa fresku i intensifikashon di sekura i mal tempu ta algun di e preokupashonnan di mas urgente denter di e region di Karibe.
Importansia di naturalesa
Efektonan di kambio di klima manera awa di laman mas kayente i mas zür (blikiamentu di koral) i sirkunstansianan ekstremo di wer (periodonan mas largu di sekura i orkannan mas fuerte) por kousa daño na ekosistemanan manera refnan di koral, mondinan di palu di mangel, sabananan di yerba di laman, selvanan di áwaseru tropikal i kuebanan. E deterioro di sirkunstansianan ku nos medioambiente ta konfrontá, lo tin banda di e konsekuensianan adishonal pa un kantidat di espesie di mata i animal, konsekuensianan ekonómiko hopi grandi. E ekosistemanan ta fungi komo atrakshon turístiko importante. Ménos naturalesa ta nifiká ménos turista, ku resultado di un bahada di empleo i entrada. Ademas e pèrdida di ref di koral, palu di mangel i vegetashon lo duna ménos protekshon (na kosta) den
kaso di sirkunstansianan di wer ekstremo. Ehèmpelnan di e kasonan akí por a mira despues di e orkannan Irma ku Maria, ku a kousa daño grandi na Islariba na 2017.
Proofing di Klima (prepará pa situashon di futuro)
Na Hulanda Karibense, nos no por influensiá kentamentu di mundu, pero nos por krea fleksibilidat kontra e efektonan di kambio di klima. Nos por redusí nos aktornan lokal di strès di manera ku nos ekosistemanan ta bira mas fuerte pa resistí e efektonan di kambio di klima. Proofing di Klima ta e konsepto ku pa medio di invershon finansiero i akshon, por trese kambio pa hasi nos medioambiente mas fleksibel pa kambio di klima. Ora hasi esaki korektamente, e kambionan akí lo no hasi e islanan akí mas fleksibel pa e kambionan akí, pero nan lo kousa ku ta hisa e kalidat di bida pa tantu e habitantenan komo e bishitantenan, mas aleu drecha ekonomia i e areglonan sosial na e islanan.
E Konsiderashonnan Fundamental di Maneho di Medioambiente
E maneranan mas efektivo pa gobièrnunan redusí pèrdida kousá pa kambio di klima na Hulanda Karibense mester ta, oumentá intentonan den planifikashon di uso di área di tera i kreashon di zona (por ehèmpel: limitashon di desaroyo di tereno na kosta i oumento di reforestashon) i alabes konservashon riba tera i den laman. Otro akshonnan urgente mester inkluí komementu eksesivo di vegetashon den naturalesa dor di animalnan ku ta kana rònt sin kontrol i drechamentu di tratamentu di awa di kloaka i maneho di atendé ku shushi.
E Ministerionan di Agrikultura, Naturalesa i Kalidat di Kuminda, Infrastruktura i Maneho di Awa i Relashonnan Interno denter di Reino Hulandes a publiká resientemente un Nota di Maneho pa Naturalesa i Medioambiente pa Hulanda Karibense (2020-2030). E rapòrt akí spesífikamente ta proklamá e nesesidat pa krea fleksibilidat pa e efektonan di kambio di klima. Aktualmente e islanan BES ta traha ku agèndanan di implementashon pa kada isla spesífiko.
Kon Abo por yuda
Tin hopi kambio diario ku nos por hasi pa yuda krea un medioambiente mas saludabel i mas fleksibel rondó di nos. Esaki ta inkluí: minimalisá bo rastronan di karbon (por ehèmpel paga lusnan promé ku sali di kas), minimalisá shushi, minimalisá interakshon físiko ku naturalesa, praktiká hortikultura, skohe pa kuminda di laman i práktika di piska di forma duradero, krema solar ku no ta malu pa koral (sin oxybenzon) òf bisti paña ku ta duna protekshon, i krea interes pa un relashon ku naturalesa dor di por ehèmpel partisipá na akshon di limpiesa di playanan, na akshon di reforestashon i na proyektonan di restorashon di koral.
Kada isla di Hulanda Karibense ta ofresé oportunidat úniko pa krea interes pa un relashon ku naturalesa, pues no keda sin chèk ku e organisashonnan lokal di konservashon di naturalesa pa wak kua oportunidat tin disponibel den bo besindario. Respetá e reglanan i leinan di konservashon lokal i no lubidá di paga e ficho di naturalesa. Huntu nos por yuda krea fleksibilidat i forsa denter di nos rekursonan di naturalesa pa minimalisá e efektonan di kambio di klima.

robotstxt: allowed

filter: keep


text:
E bandera di Aruba
E color blauw ta mustra nos laman, cu ta rondona e isla. E color gél ta di abundancia cu ta mustra na pasado i awó di nos industria: gél ta bin den e flora di Aruba cu ta sali hopi pa dilanti ( kibrahacha,boonchi di sterna ) E strea cu cuater punta ta simbolisa e cuater lora di e compas referensia na e mas cu 40 tera di unda hende nan a bin na e isla. E colornan cora cu blanco ta inventá e stimashon i e puresa.
E himno nashonal di Aruba
E himno nashonal di Aruba ta un composito di Chabaya “Padu” Lampe ( letra ) i Rufo Wever ( musica ). Padu ta un habitante hopi conosi di e isla Aruba.
Outor di 3 boeki, musica, artista i parapsychologia. Padu no por stop, ni despues di 8 decennia. Señor Rufo Wever ( sosega na pas ) tambe ta un nomber musical hopi importante ariba Aruba. Dia e duo dinámiko aki a topa cu otro cu despues a resulta den e himno nashonal di Aruba, nan a cuminsa cu un bunita wals jen di sintimento pa nan bunita isla. Akibow bo por lesa e letra na papiamento.
E arma di Aruba
Un crus blanco cu deboshon i creensia inventivo, ta parti e cuadra den kuatro pida. E banda robes parti ariba ta symbolisa e mata di aloë, Aruba su prome fuente di bienestar mientras e parti abow di banda robes ta duna un man di amistat na otro teranan i nashonnan; e color cora di e dos mannan ta mustra generosidat, humildat, curashi i e brio cu e teranan ta basa riba otro. Banda drechi parti ariba ta mustra e hooiberg cu ta symbolo di Aruba, cu ta reis for di lama mientras e color berde ta escohi pa mustra e alegria pa e outonomia ricibi. Banda drechi parti abow ta mustra e wil di industria; e entrada mas importante di Aruba. E leon ariba e cuadra ta mustra forsa i generosidat, aksentuá pa e color cora mientras e lauwer krans ta e symbolo di pas i amistad.
Aruba Dushi Tera
Aruba patria aprecia
nos cuna venera
chikito y simpel bo por ta
pero si respeta.
Refran:
O, Aruba, dushi tera
nos baranca tan stima
nos amor p’abo t’asina grandi
cu n’tin nada pa kibre (bis)
Bo playanan tan admira
cu palma tu dorna
bo escudo y bandera ta
orgullo di nos tur!
Refran:
Grandeza di bo pueblo ta
su gran cordialidad
cu Dios por guia y conserva
su amor pa libertad!
Refran


text:
IPA cu actividad riba tereno di idioma den enseñansa
Oranjestad – Durante e siman di 8 pa 12 di Maart 2010 Instituto Pedagogico Arubano lo ta e anfitrion di un delegacion di investigado for di Universidad di Puerto Rico cu lo asisti den investigacion externo den cuadro di e Proyecto Scol Multilingual (PSML) na Aruba. Meta principal di e siman aki ta pa yega na un plan di investigacion pa un temporada largo, trahando hunto den un “comunidad di practica” (communities of practice).
Comunidad di practica ta grupo di hende cu ta comparti un interes of un pasion pa cierto actividad y ta siña con pa haci esaki miho segun cu nan ta interactua cu otro riba un base regular.
E delegacion di investigado ta procedente di Universidad di Puerto Rico, Rio Piedras. Profesor Dr. Nicholas Faraclas ta un profesor den Linguistica cu base na Universidad di Puerto Rico, Rio Piedras y e no ta desconoci na Aruba, ya cu den pasado el a yega di participa na varios ocasion na conferencia of charla tocante idioma. Despues di a ricibi su PhD for di Universidad di California na Berkeley, como tambe diferente beca pa su meritonan (National Science Foundation Fellowship y Fulbright Fellowship) Profesor Faraclas a desaroya y duna diferente curso na nivel universitario y a publica diferente buki y articulo cientifico riba tereno di entre otro sociolinguistica, linguistica descriptivo y linguistica aplica. Den transcurso di e ultimo tres decadanan Profesor Faraclas a haci investigacion riba tereno di idioma crioyo y tambe a promove alfabetisacion na Africa, den e region di Pacifico Sur y Caribe.
Hunto cu Profesor Faraclas otro dos investigado di idioma lo sostene e plan di investigacion local. Ta trata aki di Profesor Dr. Susana de Jesus, cu tin experiencia amplio den ramo di enseñansa multilingual y multicultural. Dr. de Jesus ta docente na e Facultad di Educacion di Universidad di Puerto Rico. Otro investigado cu lo ta presente ta Sra. Pier Angeli Le Compte Zambrana, cu ta promoviendo riba e tereno di idioma den Caribe, y cu lo sondea e posibilidad di implementa e iniciativa unico di e modelo multilingual di Aruba den otro pais den Caribe.
Durante e siman aki cuatro instancia local di enseñansa lo forma e partnernan principal di investigacion:
1. Instituto Pedagogico Arubano (Centro di investigacion y desaroyo di Enseñansa)
2. Universidad di Aruba (Centre for Research & Development)
3. Universidad di Puerto Rico (Profesor Dr. Faraclas, Profesor Dr. de Jesus y Sra. Le Compte)
4. Departamento di Enseñansa (Proyecto Scol Multilingual).
Programa
Banda di diferente encuentro interactivo entre e partnernan di investigacion, lo tin tambe oportunidad pa pueblo en general participa den charla y seminario. Mayoria actividad lo tuma luga na Instituto Pedagogico Arubano (Isaac Wagemakerstraat 11, San Nicolas, Aruba). IPA ta orguyoso di ta e anfitrion di e evento y ta invita tur interesado pa asisti na e siguiente charlanan:
Dialuna 8 di maart 7.30 – 9.00 di anochi
“Community, Multilingualism and Identity: Caribbean English in Aruban Society and Education.”
Orador:
Prof. Dr. Nicholas Faraclas – Professor den Linguistica na Universidad di Puerto Rico.
Prof. Dr. Susana DeJesús – Professor di Universidad di Puerto Rico cu tin experiencia amplio riba tereno di enseñansa multilingual.
Pier Angeli Le Compte – Candidato di PhD den e Programa di Linguistica Caribense na Universidad di Puerto Rico.
Drs. Gregory Richardson – Investigado di CIDE riba tereno di enseñansa y comunidad.
Drs. Merlynne Williams – Investigado di CIDE riba tereno di Idioma
Luga: Sala Madonna, Instituto Pedagogico Arubano.
Entrada: Gratis
Diamars 9 di maart 7.00 – 9.30 di anochi
“Using Papiamento in Aruban Schools: Why it is the right thing to do.”
Orador:
Prof. Dr. Nicholas Faraclas – Professor den Linguistica na Universidad di Puerto Rico.
Prof. Dr. Susana DeJesús – Professor di Universidad di Puerto Rico cu tin experiencia amplio riba tereno di enseñansa multilingual.
Pier Angeli Le Compte – Candidato di PhD den e Programa di Linguistica Caribense na Universidad di Puerto Rico.
Luga: Aula, Universidad di Aruba.
Entrada: Gratis
IPA conhuntamente cu e diferente instancianan envolvi ta invita publico en general pa asisti na e charlanan interesante aki. Pa mas informacion por tuma contacto cu Sra. Merlynne Williams, Centro di investigacion y desaroyo di Enseñansa di IPA na telefon 5843100 ext. 231.Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
Den e temporada prome cu mi a nace
Odio tabata reina, no den balansa cu amor
Rumornan di guera constantemente entre nacionnan
E siman prome cu mi a nace
Un Lider cu ta yama su mes Rey
A saca un ordo pa comete genocida
Pa no cay den su gara malbado
Mi mayornan cu ayudo Divino
A embarca pa un pais desconocido
E dia prome cu mi a nace
Mi mayornan, un simpel carpinte y mama di cas
Ta pasa bati na tur porta buscando posada
E anochi cu mi a nace
Un strea grandi iluminante na horizonte a aparece
Hunto cune tres Mago y varios wardado di carne
Na kiko y kende tur
Mi mester duna danki awe
Pa tur e regaldonan laga atras
Mi infancia mi a pase
Manera tur otro mucha
Scol hunga drumi
Tempo mi a cuminsa desaroya
Mi tambe a rebeldia
Mi tabata splika scuritura bieu na Sabionan
Durante mi adolecencia
Mi a hasi loke nos tur ta hasi
Sali for di cas y busca un bida
Den diferente cuidad ariba un pelgrima
Demasiado mi a mira, hopi amigo mi a crea
Durante mi lectura y evangelionan duna
Ateista o Sceptico reconocenan
Bo tin di sinja biba cu tur
Aunke despues di tanto milagronan
Hopi nan a sinja, hopi mi a sinja nan
Pagado di belasting
Duna Cesar loke ta di Cesar
Den e temporada cu mi a profetisa
Duda tabata grandi, nada compara
Cu un curason puro y habri
E simannan despues cu mi a profetisa
Lidernan di diferente nacion , hunto cu mi propio
A saca un ordo contra mi pa arestami
Pa no sigi hunga cu nan wega malbado
Mi a entrega cu Divino ayudo
Algo ya caba bibo, mi escrito destino
E dia cu mi a profetisa
Por ultimo biaha cu mi ultimo rosea
Ta dia cu na cruz nan a clabami
E dolor ainda mi ta sintie
Pero mi curason ta alegra ora mi pensa
Cu tres dia despues, boso sonrisa atrobe mi por mira
Na kiko y kende tur
Mi mester duna danki awe
Pa tur e regaldonan laga atras
Autor: A. Figaroa ©


text:
Cantidad di wega den e categorianan infantil y hubenil di Arubaanse Voetbal Bond – AVB a continua diasabra. Na tereno Estudiantes na Primavera e ekipo di cas a enfrenta RCA 1 U9. Mester bisa cu den un bon partido e muchanan di RCA 1 U9 a gana Estudiantes cu e score di 5-1 cu golnan anota pa 2x Gyon Thiel, 1x Dyron Arends, 1x Shanon Alguirre y un autogol.
Tambe nos a haya Britannia U9 ta gana Santa Fe U9 cu e score di 3 – 0 cu golnan anota pa Aldrick Perez 2x y Quiyonn Giel 1x.
Mester bisa cu tur e weganan infantil y hubenil ta bay den un bon ambiente. Nos kier a recorda mayornan pa asisti na dicho weganan y den forma sano apoya boso yiu(nan). Un respaldo di mayor lo yuda e mucha sigur den su bon desaroyo y formacion como persona despues. Corda cu cada mayor ta un role model pa nan yiu(nan).
For di coleganan di Futbol Aruba nos ta haya e scorenan di e weganan hunga.


text:
Ariba 4 di april 2008, Eugene Lampe, cu su 29 aña di edad a mata cruelmente su mayornan y un ruman homber. Esaki a sosode na un cas no mucho leu di warda di polis situa na Macuarima. Eugene a keda condena 20 aña di prison, pero a sinta unicamente 13. Na Augustus di aña 2021, Hof a nenga di duna Eugene su libertad condicional. Algun luna despues di e desicion aki, toch a bin cu algun palabracion pa Eugene haya su libertad.
https://arubanative.com/2021/09/06/hof-a-tuma-decision-eugene-lampe-no-ta-haya-libertad-condicional-awor/
Oranjestad – Diahuebs merdia rond di 2’or polis a bay den area di Alhambra Casino, pa motibo cu tin un persona haciendo fastioso. Esaki a resulta di ta Sr. Eugene Lampe.
E Incidente
Alhambra Casino ta un sitio cu hopi di nos grandinan ta bishita. Nan ta bay eynan pa purba nan suerte y pasa basta rato di nan dia eyden. Aki ta unda Sr. Lampe a bay pa pidi hende placa.
Na prome instante e tawata calmo, pero segun cu e tawata wordo nenga placa e a cuminsa rabia y haci problema. Momento cu polis a yega e sitio ya e a bandona e lugar y a cana bay zuid, direccion di beach. Polis a bay controla den e area aki, pero no a topa cu Eugene.
Fact – Team, Respaldo
Sr. Eugene Lampe ta un homber liber, y ta keto bay bou di tratamento. Segun nos a compronde e tratamento aki ta obligatorio, y cu si ta bon lo ta wordo haci door di Fact-Team di Respaldo. Pues e team aki ta esun tambe cu lo mester monitor cualkier situacion no normal. Na luna di maart ainda Lampe tawata den Respaldo.
Eugene a sinta su castigo y manera ta ser bisa a haya tratamento, y aparentemente ta ricibiendo su medicamentonan. Pregunta ta bira e ora, con efectivo e tratamento aki ta? Esnan cu encargo pa su tratamento psikiatrico ta evalua nan trabou? Nan ta supervisa Sr. Lampe? Tin suficiente sosten profesional pa Sr. Lampe por biba un bida sin forma un peliger pa su mes o otronan?
Enfermedad mental no ta haci un persona automaticamente violento, pero e caso di Sr. Lampe ta uno extraordinario. Locual a pasa diahuebs merdia sigur ta duna un indicacion cu Eugene no ta hayando e cuido adecua y por wordo considera un red flag.. E persona aki a demostra di ta peligroso den pasado, tumando bida di 3 familiar. Instancianan relevante mester tuma accion pa preveni cu lo por tin un otro tragedia na man di e persona aki (siendo bou supuesto tratamento psikiatrico).
Seguridad Publico
Hopi añas a pasa, y no ta tur hende sa ken e persona aki ta o kico e a haci. Te hasta tin un generacion nobo di agentenan policial cu nunca a tende di e caso aki, corda pa nan sa ken e ta si e presenta nan dilanti.
Berdad Sr. Lampe a sinta su castigo y ta supuestamente hayando su tratamento, pero locual a sosode awe ta un hecho espantoso.
Kizas, prome cu ta laat, mester evalua si no ta mihor pa Sr. Lampe wordo poni bou estricto observacion pa Respaldo. Leynan Hulandes a brinda e persona aki, cu a asesina 3 persona, e posibidad pa cuminsa nan bida den libertad atrobe. Pero lo mester mira ta kico Eugene lo bay haci cu e oportunidad aki.


text:
E ciclo di charla “Hoyanan di Herencia Cultural Subacuatico na Aruba” ta continua cu un presentacion sumamente interesante di arkeologo na MANA (Museo Arqueologico Nacional Aruba) drs. Raymundo Dijkhoff. MANA ta invita tur esnan interesa pa ta presente diahuebs dia 15 di september awor di 7:30 pa 9:00 di anochi den su auditorio pa haya sa mas di e desaroyo di arkeologia subacuatico na Aruba.
E presentacion na Papiamento ta forma parti di un serie di tres charla. Studiante di arkeologia Gendra Laclé a inicia e ciclo cu e prome charla dia 4 di augustus pasa cu su presentacion tocante di recursonan arkeologico subacuatico na Aruba. Den e di dos charla den cuadro di arkeologia subacuatico na Aruba, arkeologo Raymundo lo trata e formanan cu nos isla a atende cu e topico aki.
E serie di charlanan aki ta conecta cu e planificacion pa realisa e ratificacion di e Convenio 2001 di UNESCO relaciona cu e “Proteccion di e Patrimonio Cultural Subacuatico”. Esaki ta sumamente importante pa sigura e preservacion di nos herencia cultural subacuatico. E ratificacion ta proyecta pa fin di 2022 /cuminsamento di 2023. Reino Hulandes lo ratifica e Convenio aki cu lo bira vigente pa tur pais den Reino. Den e Convenio ta indica con, riba nivel nacional y internacional, tin cu trata herencia cultural subacuatico den cada pais y entre paisnan cu a ratifica e convenio aki.
Ademas di atencion pa e convenio di UNESCO 2001, arkeologo Raymundo Dijkhoff lo enfoca riba desaroyo di decadanan pasa cuminsando di añanan 40. E lo elabora riba maneho prome y despues di 1999. Tambe atencion lo ser poni riba con den diferente decada tabata atende cu arkeologia subacuatico, manera buscamento di tesoro, coleccionista priva, pasa tempo y contactonan cientifico.
Pa Aruba duna balor, preserva y maneha su herencia cultural subacuatico ta importante pa sa kico ta e desaroyonan actual, kico a sosode den pasado y con nos mester anda cu futuro di sitionan y obhetonan arkeologico subactuatico.
Pesey acudi na e presentacion interesante aki y reserva e fecha! Entrada ta gratis! En conexion cu trabounan di construccion ta pidi encarecidamente pa hasi uzo di e entrada na Emanstraat y drenta via e hardin.


text:
Na Aruba:
Hues ta pidi 2 aña di prison pa homber cu a abusa di su propio yiu muher menor di edad. Imagina bo cu ta bo yiu? Con bo lo a sinti?
Imagina bo kico a pasa den e mente di e mama. Ora hues a dicta sentencia, despues cu hues tabatin ful un declaracion di e mucha cu pruebanan medico.
Cosnan cu ta pone stoma di un hende bolter; cosnan cu lo sali solamente di un mente hopi perverso.
Hues a bisa e tata cu e ta kere e declaracion di e mucha y toch ta pidi solamente 2 anja di castigo.
Kico ta pasa den e mente di un tata cu no ta respeta ni su propio yiu? Di con niun protesta di instancianan cu tin mucha como grupo meta?
Si nos no ta defende e derecho di nos muchanan, ta ken su derecho nos ta defende anto?
Para keto un rato y pensa: ‘Con ami lo sinti si tabata mi yiu?’


text: Diasabra atardi a drenta informe di un accidente cu hende herida na e rotonde na Balashi, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un auto di huur Hyundai biniendo for di Balashi W.E.B. a subi e rotonde sin a duna preferencia na un otro auto di huur Chevrolet cu tabata riba e caminda principal bayendo pariba. Debi na e impacto un dama pasahero a resulta herida y tabata keha di dolor di lomba ya cu e dama algun aña atras tabata envolvi den un accidente unda cu e auto a bolter y e dama a keda cu problema di lomba. Na yegada di e ambulans nan a atende e victima y a transporte pa hospital.


text:
Home
Un kordial bonbiní i danki pa bo bishita virtual na Parlamento di Kòrsou.
Mediante e wèpsait aki nos Pueblo di Kòrsou i tur otro hende tin akseso na informashon di Parlamento. E wèpsait ta duna bo e oportunidat pa tuma nota kon Parlamento di Kòrsou ta funshoná i kua ta e aktividatnan parlamentario ku ta tuma lugá.
Parlamento di Kòrsou ta representá henter Pueblo di Kòrsou. Parlamento ta e órgano mas haltu den nos sistema polítiko i ta konsistí di 21 miembro skohé den elekshon liber i demokrátiko. Pues, Parlamento ta Pueblo su kas kaminda siudadanonan por komuniká den tur libertat ku su 21 representantenan i huntu ehersé e influensha nesesario riba maneho i akshon di Gobièrnu di Kòrsou. Parlamentarionan tei pa sirbi, esta skucha i kumpli ku nesesidatnan di Pueblo p'asina kontribuí na realisashon di un mihó kalidat di bida pa tur siudadano di Kòrsou.
Ta p'esei ta masha importante pa bo sigui e trabounan parlamentario djaserka i duna bo opinion riba tur asuntu ku Parlamento ta atendé. Si bo tin pregunta òf sugerensia òf simplemente ke tuma kontakto ku Parlamento di Kòrsou bo por hasi esei, pa medio di e boton "Kontakto" na e bara mas ariba. Nos tei pa sirbi!


text: KRALENDIJK – Un grupo di Dominikano bibá pa hopi aña na Boneiru for di repúblika dominikana a ekspresá nan mal kontentu ku e kompania di biahe “SKY High”. Segun nan ta un abusu loke e kompania ku semper nan a sostené ta hasi ku nan. “Un preis di abusu. “Nos ta pone komunidat kompletu na altura i tur Dominikano bibá na Boneiru. Sky High a kuminsá bula for di Boneiru pa Repúblika Dominikana i semper nos a sostené e kompania. Kos tabata bai bon. A inisiá buelo ku e preis di algu mas ku 300 dòler, despues 460 dòler a sigui subi yega 580 loke ainda tabata pagabel. Awor si no por mas! Nan ta papia awor di 795 dòler. Simplemente no por. Ta bisa mester kumpra pasashi trempan, sinembargo no tin diferensia si kumpr’é hopi dia adelantá òf otro manera. Simplemente mester paga 795 dòler. E preis aki ta sin e 20 dòler ku mester paga na Repúblika Dominikana pa regresá Boneiru. For di Kòrsou i Aruba pa Repúblika Dominikana, ta kosta hopi mas barata. Si un persona bula bai Kòrsou òf Aruba i biaha pa Repúblika Dominikana, ta salie sigur 200 piku dòler mas barata. No por komprondé dikon saliendo for di Boneiru e pasashi ta asina kostoso. E distansha no ta kambia hopi saliendo for di un di e otro islanan besiña. Djis pa kompará, KLM ta bula 9 ora Boneiru- Hulanda i vise vèrsá. Pa algu mas ku 600 dòler bo ta bula 18 ora i di Boneiru pa Repúblika Dominikana ta 2 ora di buelo total,”nan a konta Radio Live 99.9 FM. No mester gaña e servisio ta perfekto, sinembargo e preis pa bula ku SKY High Aviation ta “Sky High”. Riba Internèt por mira ku na Boneiru e ta karu i na Kòrsou i Aruba ta hopi mas barata bula ku e mes un kompania, mesun avion pa Repúblika Dominikana.”


text:
Bo ta sigui yen hende den ret sosial. Hopi ku no ni konosé bo, òf nan ta kontentu ku bo viktoria, òf nan ta tristu dor di bo doló, pero bo a kontestá e “sigui Mi” di Señor Hesus?
Nunka?
Un biaha? Ta tiki.
Tur dia i kasi tur momento, ta eksistí e nesesidat di un resolushon nobo.
Nos tin un tendensia di sali for di e kaminda santu kada momentu ku surgi un yamada nobo, paso tin asina tantu tentashon pa kita nos bista for di e fokus di eternidat.
Ke men, no ta importá kuantu biaha nos a bisa “si”, nos mester sigui bisa un mion di “si” i kana ku n’E i stim’E kontinuamente.
Ah! I nos no por lubidá ku bou di algun implikashon di atendé e yamada divino tin un krus di renunsia pa hisa.
“Si un hende kier bin Mi tras, lag’é nenga su mes i hisa su krus tur dia i sigui Mi.”
Lukas 9:23


text:
ORANJESTAD (AAN) – Ya pa varios aña caba “Tourism Product Enhancement Fund” TPEF ta e main sponsor di e programa di sterilisacion cu yama Fundacion Stimami Sterilisami. E fundacion aki ta pa yuda cu sterilisacion di cacho y pushi nan di caya y tambe pa yuda doñonan sterilisa nan mascota. E aña aki Aruba Tourism Authority (ATA) tambe ta join pa asina por restart e programa, es cu door di Covid-19 TPEF mester a stop subsidio temporario.
Minister di Turismo y Salud Publico Sr. Dangui Oduber ta contento di por anuncia cu e subsidionan aki lo bay continua y e programa di steralisa lo bay reanuda den luna di januari 2022. E biaha aki Aruba Tourism Authority (ATA) lo bay carga e gasto aki debi na e situacion cu TPEF ta pasando aden door di e situacion di COVID-19.
Minister Dangui Oduber su maneho di turismo no solamente ta dirigi riba target turista di calidad, mehoracion di servicio y upgrading di area turistico pero tambe e ta basa pa crea un balans positivo pa e comunidad di Aruba incluyendo nos amigonan di cuater pia cu no tin un dak riba nan cabes. Stimami Sterilisami como fundacion tin como obhetivo pa yuda e comunidad di Aruba bira mas consciente riba e problematica cu tin di cacho y pushi nan riba caya. Pa añas e fundacion aki ta subsidiando miles di operacionnan di cacho y pushi rond nos isla.
Minister Oduber ta kere firmemente cu e manera con nos ta trata nos animalnan ta bisa hopi di nos como pais. Abase di programanan asina, den wowo di nos bishitantenan ta eleva e imagen di e producto Aruba y ta cumpli cu e vision di Ministerio di Turismo.
Finalmente Minister Oduber kier gradici ATA su board pa kere den su maneho y tambe na Fundashon Stimami Sterilisami pa e bon trabou haci durante ultimo añanan.
Nos amigonan di cuater pia sigur tin nos amor y atencion!


text:
Oranjestad-Minister Mike Eman a kibra su silencio di ultimo tempo den un conferencia di prensa diaranson. Esnan cu a scucha e conferencia di prensa, tanto prensa, como simpatisante como oponente, tabata tin un solo pregunta: Mike Eman a bira loco?
Cu un actitud como si fuera cu Aruba no tin ningun problema Mike Eman kier pa bo kere cu tur locual ta pasando, su welga di hamber, su yoramento dilanti prensa internacional, tur e abuso contra Gobernador Refunjol, ofende hulandesnan como abusador, retiro di Yrausquin, e kier pa hende kere cu tur cos ta bon. Cu no tin problema. Cu el’a planea tur esaki anticipando y trahando adelanta.
Mike Eman kiermeen cu tur e medidanan cu e ta bai suta pueblo cun’e no ta nada, nan ta “apenas” un porciento aki, mey porciento aya! Mike Eman a te hasta bisa cu e FINANCIAL TRANSACTION TAX ta “apenas” mey porciento, y cu e no lo causa dolor den comunidad.
Pero e FINANCIAL TRANSACTION TAX aki lo genera 250 miyon florin, 250 miyon florin cu Mike Eman lo ranca di e pueblo aki atrobe! E BBO na 3% a genera 180 miyn florin, kiermeen e FINANCIAL TRANSFER TAX ta pio ainda cu e BBO.
Ademas cu danki na e malgastamento di placa di MIke Eman mester bin cu health tax di 1%, e BBO mester bira 4,5% y e prijs di coriente mester subi cu 15%.
Ta con Mike Eman por para trankil dilanti camera y monta asina un show. Di berdad ta ponebo pensa cu su cabes no por ta bon!


text:
Igmar Reyes: E prijs di desigualdad
Ultimamente, si tin un topico economico cu su fundeshi ta wordo sacudi, ta e topico riba desigualdad. Pa largo tempo teorianan y modelonan economico riba reparticion di entrada y rikesa tabata sali for di punto di bista cu capitalismo ta bon pa tur hende, desigualdad ta bon pa crecemento economico y desigualdad ta un refleho di merito. Sinembargo e idea aki awendia ta wordo reta. Den e relato aki – special pa fin di aña – lo elabora riba esaki. Un tiki desigualdad ta inevitable den cualkier
Igmar Reyes: Privatisa e posicion huridico di funcionario publico
Den relato aki lo reflecciona riba e posicion huridico special di e funcionario publico. Esaki den cuadro di dia di obrero. Un funcionario publico ta un persona cu ta wordo nombra unilateral (es decir no na un manera mutuo) pa eherce un trabou den servicio publico y tin cu obedece interes general. E actuacion di gobierno mester wordo legitima na un manera democratico, paso ta gobierno so mag di usa arma pa mantene ordo, por limita libertad di ciudadanonan y por obliga nan di paga impuesto. Un
Igmar Reyes: Democratisa nos democracia
Dentro di poco nos ta bay drenta aña di eleccion, nificando cu diferente partido y candidatonan lo core campaña pa purba convence e votador pakico nan ta e miho escohencia. Bibando den un pais democratico kiermen cu e ciudadano por scohe directamente su representatenan den Parlamento. Pa medio di eleccion e mayoria por scohe ken lo goberna e pais. Den e relato aki lo para keto na e desaroyo di democracia y cuestiona con democratico nos sistema actual ta. Desaroyo di democracia E ta un
Cristian Soto Garcia: ‘2017: Un aire fresco y nobo pa Aruba’
Cada 4 aña, pueblo di Aruba ta bay deposita nan voto pa e personanan cu nan ta desea como representante den Parlamento. E realidad di esaki ta diferente, ya cu e personanan escogi pa representa pueblo den Parlamento ta opta pa bira Minister, kibrando completamente e esencia di nos sistema di votacion. E practica aki ta duna e mal ehempel na pueblo, haciendo nan di kere cu ta pa Minister nos ta vota, cual na su turno ta trece cune weganan sushi di 'vota pa haya un fabor politico a
Cristian Soto Garcia: Eliminacion di articulo 1613x ta e porta pa esclavitud moderno
Oranjestad - "Mercado laboral local ta prome", ta palabranan cu nos por lesa den un publicacion recien di Minister Paul Croes, pero mane e dicho ta bisa: "Accion ta bal mas cu palabra!". Cu e intento pa elimina articulo 1613x, lo crea un porta hancho pa mas abuso tuma luga, creando instabilidad y insiguridad den nos mercado laboral. Cu un monster di “cheap labor” creciente y un Departamento di Labor cu no ta funciona, ta momento pa focus con pa proteha e trahado local y no busca manera pa
Cristian Soto Garcia: 'ARUPARKING: Pa ken e beneficio real ta?'
Oranjestad - Un bon cuminsamento nifica un bon final. Cu un ley pa parkeo mester a wordo introduci, no tin duda. E vision aki no ta nobo y a start bou di iniciativa di Gabinete Oduber IV (hera mas prome cu esey) y e dia lo mester a yega pa e bira un realidad. Cu introducion di un ley pa parkeer, bo ta zorg pa un centro di ciudad miho organisa, mas representabel y un miho fluho di trafico cual na su turno nifica cu entre otro busnan lo por duna miho servicio. Pero! Despues di a sinta analisa e
Cristian Soto Garcia: Tur ta culpabel menos ami!
Sigiendo e eventonan despues di e tratamento di e ley di CAft, por conclui cu popularismo ta e practica cu ta domina entre esnan cu ta na poder of cu kier yega eynan. Un sin fin di show, purbando di gana punto riba e 'accion' di e partido oponente mientras cu nos tin un lista largo di problema cu mester solucion. Laga nos cuminsa na evalua e nivel di discusion cu ta wordo hiba den nos Parlamento. Donkey, olifante, enano loco y pishi pupu ta algun di e nombernan cu ta sceiro como algo masha
Paolo Petrocchi: Ora pastornan lanta testimonio falso
Recientemente mi a tuma nota di un articulo cu a wordo publica den diferente medio di prensa bao e titulo “Ora Mayoria bira Minoria” cu ta argumenta contra matrimonio homosexual y scirbi door di Pastornan di Iglesianan Cristian di Aruba (PICA). Na promer lugar mi kier a tuma e oportunidad aki pa bisa un danki na iglesia catholico di Aruba pa scirbi e articulo aki. No solamente e ta un topico social cu nos tin cu discuti na un manera saludabel, pero e ta un topico cu significancia legal imenso,
Cristian Soto Garcia: 'CAFT: Un maldicion of bendicion?'
Guest-columnist sr. Cristian Soto Garcia ta comprati su punto di bista riba e ley di CAft, y ta reflexiona riba e motibo dicon awe e ley aki ta un realidad. Oranjestad - E sentimentonan rond di e ley di LAFT (CAFT) den pueblo ta mixto y e ta un topico cu unda bo bira bo ta tende di dje. Sea cu bo ta pro of contra e ley aki, no por kita afor e echo cu e lo afecta nos tur den un manera of otro. Un cos ta sigur, e nivel di discucion cu a ser hiba den Parlamento di Aruba dia 27 di augustus 2015, ta
Paolo Petrocchi: Pakico ami ta sostene un voto “pro” e ley di CAft
Guest-columnist sr. Paolo Petrocchi ta comparti su opinion riba e ley di CAft (supervision financiero) cu lo wordo trata den Parlamento dia 27 di augustus 2015. 29 aña despues di a realisa nos Status Aparte, e pregunta ta keda: Aruba ta cla pa ta “baas den nos mesun cas”? E ta obvio cu como Rubiano nos kier contesta e pregunta akinan cu un SI profundo. Pero e realidad di bida ta cu 29 aña di historia a mustra cu como Rubiano, nos a desplega un irresposibilidad tremendo pa cu nos finansas


text:
Laga tur loke ta spera mi ta bunita
Laga tur locual cu mi encontra na caminda ta bunita
Laga tur locual cu mi laga atras keda bunita y
Laga esakinan termina den tur buniteza.
Cu dolor na nos curason, pero conforme cu locual e la significa pa nos, nos ta anuncia fayecimento di
Sr. Hubert Hendrik Maduro
Cariñosamente yama ” Bébé”
*22-05-1960 †31-08-2021
Na nomber di su
Señora: Sharon Colina
Yiunan: Meylyng Severino – Wong y famia
Humberto Wong y Yoleida
Ingeborg Yarsagaray – Genser y famia
Nieta y nieto: Meyson y Raysheline Henriquez
Mayornan:
Willem Maduro y †Abigael Maduro – Maduro
Rumannan:
† Ronny y Angela Maduro y yiu
Mirto y Maria Maduro y yiunan
Helen Maduro y yiunan
Tico y Vivian Maduro y yiunan
Michael Maduro y yiunan
Sobrinonan:
Ulrich, Jean Carlo, Neris, Jefferson, Gerwin, Germin, Javier, Radelky
Sobrinanan: Aislinn, Erienne, Lisvienne, Silvienne
Tanta y omonan:
†Josefa y Toko Maduro y famia
†Bubu Frans y †Josefa Maduro y famia
Adrian y Ida Maduro y famia
†Lica y †Alberto Thiel y famia
†Dico y †Olinda Maduro y famia
Maria Maduro
†Pina y †Hector Ras y famia
Mariano y Betty Maduro y famia
Lee y Felicia Maduro y famia
Rosa y †Ceril de Cuba y famia
Lena y Pedro Kelly y famia
Gabriel y Sila Maduro y famia
Lucia y †Melvin Richards y famia
Frido y Deta Maduro y famia
Edwin y Anchi Maduro y famia
Jado y Doy Maduro y famia
Swinda y Buchi Janga y famia
Suegro y suegra:
Rosendo y Maria Colina
Rumananan di señora:
Leticia Maduro y famia
Rolando Colina y esposa
Marlien Colina y yiu Zerline
Aidee Colina y Brian Stuhr
Ana Colina y famia
†Hubert Colina y famia
Manera ruman:
Lider Sr Glenbert Croes y famia
Guisette Croes y famia
Su ex coleganan di West Inn
Su tanchi stima Selsa Quandus y esposo
Nathalie Croes y famia
Na tur su coleganan y su team “G” y tur demas familiar y amigo y amiganan.
Swa, cuñanan y demas familiares:
Primo y primanan, conocirnan y demas famia
Maduro, Colina, Croes, Falcon, Paredes, Thiel, Ras, de Cuba, Kelly, Richards, Janga, Everon, Tromp, Lampe, Dijkhoff, Ruiz, Henriquez, Quandus, Martijn, Schwengle, Almary, Laudy, Colmenares
Kier a invita tur bisiña amigo y conocir pa asisti na e acto di despedida cual lo tuma lugar dialuna 6 di september 2021 di 2or pa 4or di atardi na Pray Funeral Home San Nicolaas sigi pa un response, y despues nos Bebe stima lo wordo crema den seno familiar.
Nos ta lamenta cu despues di cremacion nos no ta ricibi bishita di condolencia na cas!
Nos ta pidi nos disculpa si nos por a lubida un of otro famia den nos tristesa.
Famia ta suplica pa no bin bisti na rouw sino na trahe nan alegre cu ta refleha con Hubert a biba.


text:
KURPA I SÈKS
KURPA
Bo por ta un teenager i bo ke yama nos ku pregunta tokante bo kurpa i tokante sèks.
Nos ta kontentu ku bo a haña nos! Riba e Liña di Telefòn pa Mucha bo por papia ku nos tokante TUR KOS.
Ora bo yega pubertat, bo kurpa ta kuminsá kambia. Hopi teenager ta kontentu ku e transformashon di nan kurpa. Algun teenager no ta konfortabel ku nan kurpa. Otro teenager asta ta odia nan kurpa, òf partinan di dje.
Bo ta sinti bo insigur tokante e kambionan na bo kara, pechunan, pianan òf barika? Bo ta purbando di no kome nada? Bo ta haña difísil pa kome salú? Bo ta kome demasiado ora bo ta sinti tristu? Si bo no ta wòri pa kuida bo kurpa, lo bo por desaroyá problema di salú.
Ta bon pa papia tokante kon bo ta sinti! Ta e promé paso pa sinti bo mihó.
SÈKS
Bo por siña asina hopi tokante sèks. Mi por imaginá mi ku si bo no tin e informashon korekto bo por ta nèrvioso. Esaki por pone sèks parse spantoso. Espesialmente or abo ta hasiendo sèks pa promé bia.
Riba e liña di telefòn pa mucha bo por hasi tur e preguntanan ku bo tin tokante sèks.
- Na kua edat otro teenager ta hasi sèks?
- Kiko bo mester hasi i Kon bo ta aktua?
- Kon bo ta usa un kondon?
- Kon bo ta bisa un hende ku bo no ta gusta loke e ta hasi?
- Kon bo por splika kiko bo ta gusta?
Bo por puntra nos kiko ku bo ke sa. Tokante bo kurpa, tokante sèks, tokante antikonseptivo…
Nos ta skucha bo sin husga bo!


text:
Programa di Gobernashon
Di nos tur, dor di nos tur, pa nos tur.
Esaki ta e título di e programa di gobernashon 2019-2023. E programa di gobernashon ta skibí huntu ku i pa henter e pueblo boneriano.
Pa yega na un programa di gobernashon konhuntamente ta un di e kondishon nan mas importante pa krea un plataforma sosial i un ehekushon eksitoso.
E meta di e programa ta pa krea un Boneiru stabil i duradero i un ambiente favorabel kaminda ku integridat, efektividat, efisiensia, resultado dirigí, transparensia i un bon kolaborashon lo ta e base.
E programa di gobernashon ta bai for di forsa propio di Boneiru; nos propio identidat, nos propio kapasidatnan, nos propio ambishon, i e amor ku nos tur tin pa Boneiru. Nos ta konsiente di nos potensial konhunto i tambe nos ta na altura di e posibilidatnan pa desaroyo i kresementu ta ilimitá, esaki ta dor di nos mentalidat positivo, nos kultura úniko i nos norma i balornan. Nos ta orguyoso di nos historia i nos sosiedat multikultural i e intenshon ta pa duna e kalidat di bida un empuhe.
Huntu ku tur habitante di Boneiru, BC ta deseá pa traha riba un futuro di Boneiru duradero den un ambiente stabil i favorabel.


text:
4 Liña di Evidensia pa E Historisidat di Hesus
Updated: Aug 2, 2019
Hesus tabata eksistí di bèrdat, òf esaki tabata simplemente un personahe kreá dor di e iglesia? Tin evidensia trempan pafó di Beibel i pafo di Kristianismo ku ta demonstrá e historisidat di Hesus di Nazaret?
Tin varios evidensia ku ta establesé e realidat históriko di Hesus. Nos por pensa riba por ehèmpel 1. Referensianan Bíbliko, 2. Testimonio Hudiu, 3. Fuentenan Romano, i 4. E Silensio di e Enemigunan di Kristianismo.
1. Referensianan Bibliko
Lukas ta kuminsá su Evangelio di e siguiente manera,
“Ya ku hopi hende a trata di kompilá un relato di e kosnan ku a sosodé meimei di nos, meskos ku esnan ku for di prinsipio tabata testigu ku nan mes wowo i ku tabata sirbidónan di e palabra a entregá nan na nos, a parsemi bon tambe despues di a investigá tur kos kuidadosamente for di prinsipio, pa skirbi esaki pa bo den un forma ordená, O ekselentísimo Teófilo, pa bo por sa e bèrdat eksakto tokante di e kosnan ku bo a wòrdu siñá” (Lukas 1:1-4).
Tèstamènt Nobo klaramente ta presentá Hesus komo un figura históriko (cf. Mat.1:1-16; 27:11-13; Luk. 2:1-7). I tuma nota ku Tèstamènt Nobo a wòrdu skirbí durante un periodo di ca. 60 aña despues di e morto di Hesus. Pues si Hesus nunka tabata eksisití, anto e ora ei nos lo mester a mira den e promé siglo un reakshon fuerte kontra e historisidat ku e Skrituranan ta atribuí na dje. Pero nos no ta mira esaki. Alkontrario, loke nos ta haña ta miles di persona aseptando Kristu den e promé siglo, i miles di persona dispuesto na sufri i asta muri pa e nòmber di Hesus.
E formashon di e dokumentonan Kristian, e eksistensia di mas ku 5800 manuskrito Griego di e Tèstamènt Nobo, i e eksistensia di e Iglesia lo tabata imposibel sin e realidat históriko di Hesus su bida. Si bo ke sa mas tokante e manuskritonan aki, i e trabou ku ta wòrdu hasí pa preservá nan den forma digital klik [aki].
2. Testimonio Hudiu
E historiadó Hudiu di e promé siglo, Flavius Josephus a referí dos bes na Kristu den su buki titulá The Antiquities of the Jews. Un kaminda e ta bisa:
“Awor den e tempu aki tabatei Hesus, un hòmber sabí, si ta korekto pa yam’E hòmber (hende), pasobra e tabata un hasidó di obranan maraviyoso, un maestro di e tiponan di hende ku ta risibí e bèrdat ku plaser. El a hala na dje hopi di e Hudiunan, i hopi di e paganonan. E tabata e Kristo, i ora Pilato, konforme e sugerensia di e hòmbernan prinsipal entre nos, a konden’é na krus, esnan ku a stim’é for di promé no a bandon’é; pasobra El a aparesé na nan bibu atrobe den e di tres dia; manera e profetanan divino a profetisá esakinan i dies mil otro kosnan maraviyoso tokante djE.”
Hopi eskolar ta di pensamentu ku e pasahe aki no ta originalmente loke Josephus a skirbi, pa motibu ku e ta deklará algun kos ku solamente un Kristian lo a bisa, i no un Hudiu fariseo manera e mes. E ta bisa por ehèmpel ku Hesus tabata e Kristo, i ku El a aparesé na su disipelnan bibu atrobe den e di tres dia.
Sinembargo, esaki no ta kita for di echo ku Josephus ta hasi menshon di Hesus den un konteksto históriko, rekonosiendo asinei ku E tabata eksistí di bèrdat. Un otro kaminda, referiendo na e sumo saserdote Ananus, e ta bisa:
“El a forma un konsilio di huesnan, i a trese dilanti dje e ruman hòmber di Hesus e asina-yama Kristu, kende su nòmber tabata Santiago, huntu ku algun otro, i despues di a akusá nan komo kibradónan di lei, el a entregá nan pa wòrdu piedrá.”
3. Fuentenan Romano
Ku eksepshon di Tèstamènt Nobo, no tin kasi niun literatura di e promé siglo ku ta hasi menshon di Hesus. Esaki ta básikamente pa dos motibu:
1. E tópikonan ku e eskritornan tabata trata no tabata hustifiká e menshon di Hesus
2. E eskritornan aki simplemente no tabata interesá den Kristianismo
Pero den e di dos siglo Plinio e Hóben, gobernadó di Bytinia (Turkia), a skirbi e emperador Romano Trajano un karta den kua e ta hasi menshon di Kristu. E ta bisa ku e Kristiannan tabata reuní i tabata kanta un himno na Kristo komo na un dios.
E historiadó Romano Tacitus tambe a hasi menshon di Kristu. Referiendo na e emperador Nero, kende na aña 64 AD a pega e siudat di Roma na kandela, el a skirbi:
“El a akusá falsamente, i a kastigá ku e mas horíbel torturanan, e personanan komunmente yamá Kristian, kendenan tabata wòrdu odiá pa nan aktonan. Kristu, e fundadó di e nòmber, a wòrdu matá dor di Ponsio Pilato, prokurador di Judea den e reinado di Tiberius” (Annales).
4. E Silensio di e Enemigunan di Kristianismo
Un otro kos ku nos tin ku mustra riba dje ta ku pa asta e enemigunan di Kristianismo den e di dos i di tres siglo, e historisidat di Hesus tabata asina bon establesé ku ni sikiera nan a kuestioná esaki (Celsus, 178 AD; Lucian di Samosata, 115-200 AD; Porphyry di Tiro, 233 AD).
Konklushon
Tantu e referensianan pa Hesus den Tèstamènt Nobo, e testimonio Hudiu, i fuentenan Romano ta presentá evidensia irefutabel pa e historisidat di Hesus di Nazaret.


text: Diadomingo marduga a drenta informe di un accidente cu basta danjo material banda di Alhambra, mesora a dirigi patruya na e sitio. Na yegada di patruya na e sitio a bin constata cu aki un chauffeur bebi a perde control di su vehiculo y bay dal den borchi banda di caminda y T-bone un S.U.V. stationa. Afortunadamente ningun persona a resulta herida den e accidente aki pero si ambos auto a keda na werki. Polis a detene e chauffeur y a pidi presencia di vehiculo di transporte pa por a hiba e chauffeur bebi warda di polis.


text:
E CPI pa luna di Januari 2019 ta 122.49, loke ta representa un caida di 0.4% compara cu e indice di December 2018 (123.01).
E cambio di e CPI pa e ultimo diesdos (12) lunanan (Januari 2018 te cu Januari 2019) ta 3.9%, un subida di 2.8 ppt compara cu e periodo corespondiente di aña pasa (1.1%).
E promedio anual di e tasa di inflacion pa e periodo di Januari 2018 te cu Januari 2019 ta 3.8%, un subida di 4.2 ppt compara cu e -0.4% registra den e periodo di Januari 2017 te cu Januari 2018.
Durante e luna aki, cuatro (4) di e diesdos (12) sectornan a registra caida di prijs. E caidanan cu tabata tin e mayor efecto riba e CPI a wordo registra pa e sectornan di “Transporte” (-2.8%) y “Recreacion y cultura” (-2.9%), causando un efecto di -0.51 y 0.25 ppt, respectivamente. E caidanan den e restante sectornan a contribui cu un efecto di -0.06 ppt riba e CPI di Januari 2019.
E caidanan aki a wordo contraresta parcialmente door di principalmente subida den e indicenan di e sectornan di “Cuminda y bebida no- alcoholico” (1.8%) y “Restaurant y hotel” (1.0%), cu a contribui cu un efecto di 0.27 y 0.05 riba e CPI di Januari 2019. E subida den e sectornan restante a contribui cu un efecto di 0.07 ppt riba e CPI di Januari 2019.
E caida den e sector di “Transporte” a wordo causa door di caida den e categorianan “Gasto relaciona cu uso di vehiculo di transporte personal” (-3.6%) y “Servicio di transporte” (-13.9%), causando un efecto di -0.32 y -0.18 ppt, respectivamente. E caida den e sector di “Recreacion y cultura” a wordo causa door di un caida di 34.1% den e categoria “Vacacion”, causando un efecto di -0.26 ppt.
E subida den e sector di “Cuminda y bebida no-alcoholico” a wordo causa principalmente door di un subida den e categoria “Cuminda” (1.8%), causando un efecto di 0.24 ppt. E subida den e sector di “Restaurant y hotel” a wordo causa principalmente door di un subida di 1.1% den e categoria “Cuminda pafo di cas”, causando un efecto di 0.05 ppt.
E canasta di consumo di e CPI ta consisti di 452 bienes y servicionan. Compara cu December 2018, 46.7% di e bienes y servicionan aki a conoce un aumento di prijs causando un efecto di 0.53 ppt, mientras cu 17.0% ta mustra un caida di prijs, cu a contribui cu un efecto di -0.95 ppt y pa e restante 36.3% no tawata tin cambio den prijs. Prijsnan di bienes a baha cu 0.1% na Januari 2019 y a causa un efecto di -0.05 ppt riba e CPI di Januari 2019. Prijsnan di servicionan a conoce un caida di 1.0% y a causa un efecto di -0.37 ppt.
E CPIC (core inflation) – CPI excluyendo e efecto di energia y cuminda – a registra na Januari 2019 un subida di 2.8%, cu ta 2.5 ppt mas halto compara cu e periodo corespondiente di aña pasa (0.3%).
E indice di energia – cu ta consisti di e productonan: electricidad, awa, gasolin y diesel a registra un subida di 4.2%, cu ta 8.0 ppt mas halto compara cu e periodo corespondiente di aña pasa (-3.8%). E indice di cuminda a registra un subida di 8.9%, cu ta 8.1 ppt mas halto compara cu e periodo corespondiente di aña pasa (0.8%).
E bestaansminimum pa un hogar consistiendo di dos (2) adulto y dos (2) mucha (edad 0-14 aña) na Januari 2019 ta Afl. 4,614, mientras cu pa un hogar di un (1) adulto e suma ta Afl. 2,197.


text:
Partners
Inspeccion di Salud Aruba tin bon cooperacion cu diferente instancianan nacional y internacional.
Inspectie Volksgezondheid Sint Maarten(external link)
Cooperacion riba tereno di vigilancia y cumplimento di ley pa loke ta suministro di remedi, narcotica y cuido di salud.
Inspectie Gezondheidszorg en Jeugd(external link)
Cooperacion riba tereno di vigilancia y cumplimento di ley pa loke ta suministro di remedi, narcotica y cuido di salud.
Inspectie voor de Volksgezondheid Curaçao(external link)
Cooperacion riba tereno di vigilancia y cumplimento di ley pa loke ta suministro di remedi, narcotica y cuido di salud.
Openbaar Ministerie Aruba (OM)(external link)
Cooperacion riba tereno di hechonan penal. A base di e Ordenansa Nacional Calidad di Cuido (Landsverordening kwaliteit in de gezondheidszorg) IVA tin derechonan administrativo. Ministerio Publico ta keda responsabel pa aplicacion di ley ora ta trata hechonan penal riba tereno di calidad di cuido. IVA y Ministerio Publico tin un convenio di cooperacion y ta reuni periodicamente.
Medisch Tuchtcollege Aruba(external link)
E Medisch Tuchtcollege Aruba ta trata kehonan tocante e cuido ricibi pa dunadonan di cuido. E ley disciplinario aki (tuchtrecht) tin como meta pa mantene e calidad di cuido riba un bon nivel.
Cooperacion riba tereno di importacion di remedi, narcotica y kimico cu ta resorta bou di e ’Chemisch Wapenverdrag’.
Korps Politie Aruba(external link)
Cooperacion riba tereno di hechonan penal. Por ehempel remedinan ilegal, abuso di narcotica y falsificacion di receta. KPA ta duna asistencia na funcionarionan di supervision di IVA.
College ter beoordeling van Geneesmiddelen(external link)
Cooperacion riba tereno di registracion di remedi, efectonan secundario di remedi y recalls cu ta wordo bendi na Hulanda y Europa.
Organisation of the Prohibition of the Chemical Weapon (OPCW)(external link)
Cooperacion riba tereno di kimiconan cu ta resorta bou e ‘Chemish Wapenverdrag’. E Inspector di Remedi ta e Autoridad Nacional di e “Chemisch Wapenverdrag” y tin como tarea pa monitoria e importacion di kimico y e companianan cu ta procesa e kimiconan aki.
International Narcotics Controle Board (INCB)(external link)
Cooperacion riba tereno di monitoria narcotica, substancia psicotropica, y productonan kimico essencial pa preveni y/of limita e mal uzo di e productonan aki. Pais Aruba tin e deber pa raporta detayenan di importacion y exportacion na INCB. Tur aña Pais Aruba ta rekeri pa duna un estimacion di cada narcotica cu Pais Aruba lo bay uza.
Cooperacion riba tereno di permiso di fabricantenan y wholesalers di remedi na Hulanda.
Food and Drug Administration (FDA)(external link)
Cooperacion riba tereno di registracion di remedi, efectonan secundario di remedi y recalls di remedi y suplemento cu ta wordo bendi na Merca.
Directie Volksgezondheid Aruba (DVG)(external link)
Cooperacion riba diferente tereno pa loke ta cuido di salud. E tarea di DVG ta pa traha maneho y aplica ley y reglanan na bienestar di Salud Publico. IVA ta traha hunto cu por ehempel e seccion di Cuido di Nos Grandinan (DOZ), e seccion di Inspeccion di Alimento y Higiena y e seccion di Registracion di Cuido di Salud.


text:
Pa sa kon bo por komuniká ku bo subkonsiente, ta importante pa sa prome kiko e subkonsiente ta hasi pa bo.
Mi ta menshoná aki un par kalidat:
• E ta warda rekuerdonan. E ta dominá rekuerdonan ku ta kontené emoshonan negativo ku no a wòrdu resolvé. E ta hasi esaki ku e intenshón di protehá bo.
• E subkonsiente ta konektá: e ta konektá ideanan i asuntunan similar na otro. Di e manera aki e ta siña hopi lihé.
• E ta presentá na bo e emoshonan dominá di manera ku nan por wòrdu resolvé (inklusive e s liberashon di e emoshónan aki). Rekuerdonan dominá por bin bèk den soñonan óf komo ‘flashbacks’, pero tambe den forma di kehonan físiko òf mental. –>Aki hopi hende ta bai buska ayudo.
• E ta hasi e kurpa funshoná. E ta kontené e mapa kompletu di e kurpa i di e salud perfekto.
• E ta e kaminda ku e emoshonan ta reina
• E ta gusta sirbi. Ta asina si ku e tin mester di instrukshonan kla pa e por siginan. –>Esakinan ta wòrdu bo siñá durante e seshónan na In Trance.
• E ta generá kustumbernan. E tin nesesidat si di ripitishón te ora ku e kustumber ta instalá. –>bo ta siña autohipnósis na In Trance.


text:
Martijn Trading Aruba conhuntamente cu Libresse a saca e ganadora di nan campaña unda pueblo di Aruba por a scoge e Brand Ambassador di Libresse. E marca aki ta reconoci internacionalmente pa nan productonan, cu ta ofrece e hende muhernan siguridad, confortabilidad y proteccion durante nan temporada menstrual.
Pa scoge e ganadora e pueblo di Aruba por a vota via e facebook page di Martijn Trading Aruba, pa nan participante favorito entre e cuater deportistanan:
• Amadee Nicolaas – Coremento y Triathlon
• Kayla Arends – Volleyball y Beach Volleyball
• Nathaly Geerman – Crossfit y Weightlifting
• Milvienne Henriquez – Softball y Voetbal
E ganadora a resulta Kayla Arends, cu a ricibi un total di 1519 voto y comberti asina den e prome Libresse Brand Ambassador na Aruba.
Ki ta nifica e titulo di Brand Ambassador?
Ademas di e reconocimento y un cheque na balor di AWG 4000,00 como un apoyo pa su carera deportivo, e titulo ta implica cu e mester actua di acuerdo cu e cuater caracteristicanan principal di e marca. |
Kayla Arends a ricibi un cheque na balor di AWG 4,000.00 for di man di Irina Croes, cu ta e ‘spokesperson’ di parti Libresse. Presente tabata Maarten van Oosten, cu ta un brand manager na Martijn Trading Co., representantenan di 297 Sports y Carla Kok-Bolluijt di OT2 Agency. Pabien na Kayla Arends y hopi exito durante su aña como Brand Ambassador di Libresse.


text:
Diadomingo partido AVP e lider Mike Eman a anuncia un candidato nobo cu ta Carl Giel a anuncia esaki cu yen di fanfaria y a campaña den barionan. Car Giel cu animo tabata bishita cas pa cas cu e speransa cu e lo ta sikiera den e top 15 pero ora e lider a anuncie su number no a gusta esaki y a baha bek y no lo participa na eleccion 2021.
1. Mike Eman
2. Mike De Meza
3. Arthur Dowers
4. Gerlien Croes
5. Rycond Santos Do Nacimento
6. Mervin Wyatt Ras
7. Robert Candelaria
8. Celene Kock
9. Clifford Heyliger
10. Marlon Sneek
11. Jennifer Arends Reyes
12. Sharon
13. Carlos BermudeZ
14. Melvin Tromp
15. Muza Wever
16. Desiree Croes
17. Oatmi Thomasa
18. Wendrik Cecilia
19. Gregory Bronswinkel
20. Gioavnni Arends
21. Michael Lampe
22. Edu Vos
23. Conni Connor
24. Clarisa Dubero
25. Juan Manuel Kelly
26. Junior Croes
27. Abigail Arends
28. Norman Roos
29. Benny Sevinger


text: Resientemente, na nòmber di Kolegio Ehekutivo di Boneiru, gezaghèber Edison Rijna a duna rekonosementu na Rignaldo Oswaldo Marin, konosí tambe komo ‘Rishi’, pa su hopi aña di dedikashon komo asistente tékniko di dòkter di wowo. El a kuminsá su karera na Entidat Públiko Boneiru, kaminda finalmente e tabata durante 30 aña den servisio. Pa hopi tempu largu Rishi tabata e úniko spesialista riba e tereno akí na nos isla. For di 10-10-’10 el a kuminsá traha den e mesun funshon na Fundashon Mariadal. Despues di en total 44 aña di servisio, for di e luna akí e ta gosa di un penshun bon meresí. Kolegio Ehekutivo ta gradisí Rishi pa su servisio na komunidat di Boneiru!


text: Diaranson mainta a drenta informe di cu un cacho lo a ataka un postbode banda di Arubiana Inn na Bubali, mesora a dirigi patruya na e sitio. Na yegada di e patruya na e sitio a papia cu e postbode cu a declara cu e tabata entregando post na un cas y dado momento un cacho a bin morde a su pia. Ora cu ela bira wak patras di dje ela mira un cacho grandi ta bay pa morde su pia. E postbode a reacciona liher y a core bay for di e sitio, ta bon mes un otro auto tabata pasando cu a distrae e cacho unrato y e postode por a huy, un persona a sali y yama e cacho y esaki a core bay bek den cura. Afortunadamente e postbode no a resulta herida. Polis a atende cu e donjo di e cacho y e donjo a hinca su cachonan patras den cura di cas pa asina no causa peliger pa otro riba caya.


text: KRALENDIJK – Djasabra 7 di desèmber Kor Kariño a organisá un tremendo Konsierto di Pasku ku kantante for di Aruba, Kòrsou, Hulanda i Boneiru. A inisiá e aktividat ku un orashon na enkargo di pader Vikario Santiago Malagon pa despues e show a kontinuá. Remarkabel ta e promé grupo di muchanan ku a kanta sin usa papel pa wak letra. Tur loke nan a kanta tabata for di nan memoria. Despues a presentá Reinier Lijfrock huntu ku Angelique Nicolaas-Schmidt i algun mucha. Seguidamente a presentá grupo “Popcoor”, un grupo di adulto di Hulanda, i kor di alumnonan di Skol Amplio Papa Cornes, despues kor di dosente nan di e skol. A sigui un pouze kòrtiku i seguidamente Caylee Pietersz direktamente for di Aruba ku Reinier Lijfrock di hermana Kòrsou. A finalisá e show e anochi ku kor Lus Briante. Shermantha Frans tabata maestro di seremonia. A entrega e persona ku a gana e makutu ku regalo aden. Tremendo trabou di Shomara Frans i kor Kariño. E aplouso despues di kada presentashon a ekspresá tur kos.


text:
Esaki lo ta habri henter dia pa publico y entrada ta gratis. E grupo ta presenta obranan den color principal geel. Na tur tin 17 participante. Awo, e exposicion ‘Yellow’ ta habri for di dia 20 di september. E coleccion di obra ta diverso den tipo di obra, tin cuadra, potret, arte digital, obra di Mozaiek y assemblage. Un di e participantenan ta Nimia Geerman:
Nimia Geerman ta Pintora, Ilustrador, Muralista y Tattoo artist. Semper artistico y creativo di chikito, un talento cu ela hereda di su tata. Como cu su tata a studia arte, arte tabata algo normal na cas. Su mama ta su ‘Number one fan’ y semper ela sostene y yuda Nimia pa desaroya su talentonan artistico. Nimia su mama tabata warda tur su pinturanan y obranan y a busca semper pa yuda su yiu muher cu material y tools!
Na Colegio Arubano Nimia su vaknan preferi tabata ‘Tekenen’ y ‘Handenarbeid’ semper. Su docentenan cu a yud’e hopi na Colegio Arubano tabata meneer Ciro Abath y meneer Ludwig d’Lisle. Ken no ta corda nan?
Despues Nimia a sigui tayer cu docentenan di Rietveld Academie cu tabata bishita e isla y tambe ela participa na Aruba Art Fair. E ta un amante di Fine Art y ta pinta Murals y Nimia ta wak su mes tambe como auto-didactico, semper experimentando cu diferente media y color briyante.
Un par di aña pasa Nimia a desaroya su mes ‘brand’ cu ta Bhop (Bunny Hop), semper ela gusta e bestia coneu, e bunny. Y esaki ta su imagen preferi te ainda. Bunny Hop ta referi na un tecnica di skating di ‘hop’. “Mi ta cuminsa un cuadra y despues mi ta usa e imahen pa desaroya otro product cu e imahen cu mi a crea. Manera T-shirt, mugs of Kimono”
“Mi proximo proyecto ta un cuadra titula ‘Saffron plega’ pa e exposicion na biblioteca titula ‘Primary colors’. Esaki ta habri diaranson dia 21 di september pa 5or di atardi. Exposicion ta keda habri pa 3 siman. Un y tur ta bon bini durante orario regular di biblioteca na Playa.”


text:
ORANJESTAD – Un aumento den BBO mas cu claro ta un solucion facil, pero no ta locual ta corecto. Asina e gremio comercial Aruba Trade & Industry Association (ATIA) a reacciona diabierna despues di a tuma nota cu gobierno a dicidi pa para e introduccion di BTW y scohe aumento di BBO na su lugar.
E ANUNCIO
ATIA ta referi na e anuncio di diahuebs merdia di Gobierno di Aruba representa pa Prome Minister di Aruba, mr. Evelyn Wever-Croes hunto cu Minister di Integridad, Ursell Arends, unda cu a informa tocante algun decision tuma relaciona cu e reforma fiscal. Den esaki nan a anuncia cu a para introduccion di BTW per 1 januari 2023 y lo reemplasa esaki cu un aumento den tarifa di BBO pa 2023. Ta premira cu e aumento aki lo ta entre 1 pa 1.5% extra riba e 6% cu tin actualmente. Segun prome minister a enfatisa, a tuma e decision aki despues di a tene reunion cu gremio y tambe algun otro partner strategico di comunidad.
ATIA TA DESMENTI
ATIA, como representante y voz di comercio y su miembronan, a desmenti e ponencia aki y kier clarifica cu ATIA ta pro BTW. Ya ta pa algun tempo caba cu ATIA a bin ta adverti Gobierno di Aruba cu nan ta tardando cu nan decisionnan relaciona cu introduccion di BTW.
BBO TA SOLUCION FACIL
Un aumento den BBO mas cu claro ta un solucion facil, pero no ta locual ta corecto. Mester considera cu esaki lo traduci den cu e cumplimento di pago di belasting lo reduci, cu consecuencia significante pa esunnan cu ta paga nan belasting debidamente. Pues, en bes di a introduci, manera priminti, un sistema di impuesto simpel y indirecto, a opta pa aumenta BBO, hustificando esaki cu e efectonan inflatorio di un introduccion di BTW.
Un biaha mas ATIA ta cuestiona cierto decisionnan di gobierno y alabes ta di opinion cu gobierno no ta cumpliendo cu locual a anuncia desde un principio y cu locual ta stipula den e Landspakket firma cu Gobierno di Hulanda.


text:
Maskarada: herensha di Karibe i Bonaire
Seri di Herensia Kultural
Tin similitutnan entre Maskarada, Guloya i ‘Diablitos’ i e paradanan di diferente kultura di Afrika sup-Sahara. Kasi tur kultura sup-Sahara konosé paradanan di maskarada pa sea gradisí Ser Supremo i Spiritunan di naturalesa pa un bon kosecha, protekshon kontra malesa, morto òf desaster i tambe komo forma kolektivo pa venerá antepasadonan. Entre esnan mas importante nos por menshoná e parada “Egungun” di e kultura Yorubá (unda awe Nigeria ta situá), e parada “Gelede” di e kultura Fon/Dahomey (unda awe e paisnan Benin i Togo ta situá) i e parada di e tribu Bantú “Bapende” (e parti oriental di Repúblika Demokrátiko di Kongo). E paradanan aki tin hopi similitut den nan ritualnan. Por ehèmpel elaborashon di e maskaradanan i e trahe òf disfras di esnan ku ta partisipá den e parada.
Kofradia
Tantu e maskarada mes komo e disfras ta simbolisá e frontera entre e mundu invisibel – kaminda Ser Supremo, espíritunan di naturalesa i antepasadonan ta biba i e mundu visibel, habitá pa hende, flora i founa. Ta elaborá tantu e maskarada komo e disfras di tal forma ku e ta kubri henter kurpa di esun ku ta partisipá den e parada. Pues su identidat ta keda deskonosí. Esaki pasobra ta sali for di e kreensha ku unabes e persona bisti e maskarada òf disfras, sea un spiritu di naturalesa òf spiritu di un antepasado ta posishoná di su persona i komo tal e persona aki ta sede su personalidat na esun di e spiritu ku a posishon’é. Otro elemento igual den e paradanan afrikano aki te aspekto organisatorio. Organisashon i ehekushon di e paradanan aki ta den man di sosiedatnan forma eksklusivamente pa hende hòmber. Den hopi kaso ta trata di sosiedat o kofradia religioso ku ta usa tipo di aktividatnan asina komo transishon ritual di un mucha hòmber pa madures adulto. Tirando un bista riba e paradanan den nos region, nos por nota e similitut den elaborashon di e maskaradanan, e aspekto di eksklusividat maskulino, e aspekto sekreto di e partisipante i aspektonan organisatorio. Asina tin e similitut estétiko entre e maskaradanan ku ta usa den ‘el baile de los diablitos’ na Chuao i maskaradanan elaborá pa e tribu Bantú ‘Bapende’.
Organisashon di ‘Guloya’ na Repúblika Dominikana ta den man di kofradianan di hende hòmber ku tambe ta usa e parada aki komo inisiashon spiritual di su miembronan.
Boneiru
Kedando serka di kas nos por nota ku, defuntu Max Sintiago, den un artíkulo dediká na Maskarada na Boneiru ta hasi menshon di e echo ku “no tabata permití mucha pa partisipá den un grupo di maskarada. Muhé tampoko. Maskarada tabata kos di hende hòmber, ounke sa sosodé un aña ku un hòmber ta disfrasá na muhé”. Referiendo na e aspekto di identidat sekreto di e partisipante na e parada di Maskarada defuntu Max Sintiago ta bisa den mesun artíkulo “ora ku miembronan di e grupo drenta e kas pa kita e maska tabata sera tur porta i bentana pa asina evitá ku esnan disfrasá tabata ser rekonosé. (…..) E motibu pakiko e personanan mester a keda deskonosí tabata ku durante di e marcha e maskarada nan tabata hasi tur sorto di kos prèt. Por ehèmpel nan tabata spanta mucha òf mishi ku kualke dams para kant’i kaminda”. Otro similitut entre paradanan di Maskarada den nos region ta e temporada den kua ta tene esakinan. Tur ta koinsidí ku fiestanan katóliko di fin òf kuminsamentu di aña. Na Boneiru ta tene parada di Maskarada riba òf rondó di fiesta di Tres Rei. Na Repúblika Dominikana i na Venezuela riba dia di ‘Corpus Christi’, fiesta di Santísimo Sakramentu di Altar. E koinsidensia aki tin di haber ku e echo ku durante sklabitut, doño di plantashon tabata duna nan katibunan liber den e temporada aki i tabata pèrmitnan tene sierto aktividatnan, basta ku esaki keda den márgennan aseptabel pa e doñonan di plantashon i pa Iglesia. E paradanan di maskarada na nos pais i den nos region por ta diferensha den funshon i propósito religioso ku esnan di Afrika. Pero ku nan rais ta fuertemente ankra den tera di Mama Afrika ta algu ku niun hende por ninga.
Foto 1: Maskarada Bonaire.
Foto 2: Un maskarada di e tribu ‘Bapende’.
Fuentenan
Folklore Boneriano, Max St. Jago, 1995 (1980), hoofdstuk Maskarada vertaalde versie van artikel van Frans Booi.
La Negritud en Venezuela, Angelina Pollack-Eltz, 1989
Cuadernos Lagoven, serie Medio Milenio Masks Rock Africa’s Cradle òf Voodoo, Chris Rainier National Geographic News 2004
Los bailes Cocolos, Higuey Magazine, Republica Dominicana 1982
Beads Body and Soul, Art andLlight in the Yoruba Universe, Henry John Drewal, John
Danki speshal ta bai na Boy Antoin, gran investigadó di kultura di Boneiru i di Antia.
Teksto: Bob Harms Foto: via Hubert Vis/Bonaire, Angelina Pollack-Elz, Cuadernos Lagoven


text:
Recientemente ta bolbe tuma nota di imagennan cu ta circula caminda cu ta ilustra cu personanan no ta respeta naturalesa. Mester enfatisa cu e ta prohibi pa ley pa core riba duinen y santo blanco rond Aruba.
Prome Minister Evelyn Wever – Croes lo reuni cu Cuerpo Policial, Ministerio Publico, Bureau City Inspector, Dienst Technische Inspectie y Departamento di Transporte Publico, pa atende cu e problema aki.
Ta enfatisa cu e acto aki ta inaceptabel y condenabel pues lo mira ki esfuerso mas por wordo haci mas pronto cu ta posibel pa para e abuso aki contra nos naturalesa. Teniendo na cuenta cu e area aki ta cay bou di e areanan di naturalesa protegi. Banda di esaki lo encarga un comision pa conhuntamente cu e ATV’s y UTV’s, yega na un acuerdo pa uzo di un ruta alternativo sin cu ta destrui naturalesa di e forma aki.
Mester recorda cu e doño di e permiso ta esun responsabel pa instrui turistanan pues lo atende cu esunnan concerni pa e acto iresponsabel aki. Por ultimo, Prome Minister ta haci apelacion na comunidad pa ta mas consciente y duna un man pa hunto cuida nos naturalesa.


text: Diadomingo merdia a drenta informe di cu tin un partido politico pegando bandera na e vangrailnan na Paradera, mesora a dirigi un patruya na e sitio. Na yegada di e patruya a bin topa varios bandera pega na e vangrail y pa ley esaki no ta permiti, polis a acerca algun fanatico poco mas pabao cu ta preparando pa un sticker actie y a puntra nan pa wak si nan tin permiso pa haci esey locual nan no tabata tin. E ora polis a indica na nan pa kita nan tur. Obedeciendo e instruccion di polis nan a kita tur.


text:
Important Note For Aruba Customers
Methodo di pago nan ta:
VISA
MasterCard
Bank transfer (online)
Ora cu nos confirm e pago di un pedido nos ta processa esaki pa shipment.
Order por dura 2 a 4 siman pa jega Aruba.
Nos ta ship cu ship2Aruba.
Nos ta manda pedido pa ship2Aruba na US.
Ship2Aruba ta ship e pedido pa Aruba i por deliver esaki te na bo porta di kas pa AWG 9.95.
Mes un processo normal ora di Order na cualkier online store.
Gasto nan additional ta:
Handling fee(consolidation)
Peso
Invoertax(Aruba)
Esaki nan ta wordo calcula ora e Order jega Aruba i ta cla pa deliver.


text:
Cua ta bo cerbes local?
Bo tabata sa cu e mihor cerbesnan di Aruba ta traha cu awa di lama ontzilt? Y awo tin 3 diferente dushi tiponan pa bo kies. E cerbes original di balashi, produci localmente a yega e isla na aña 1999 y for di eynan e la bira e cerbes mas popular di Aruba. Usando maestronan di cerbesnan Aleman y malta Aleman di calidad y hops Aleman, esaki tabata e prome cerbes di mundo cu a wordo traha cu awa di lama ontzilt, e mesun awa puru y dushi cu ta wordo usa mane awa pa bebe na Aruba. E resultante calidad y e smak a pone Balashi gana premionan prestigiosonan den festivalnan internacional di cerbes.
Despues Brouwerij Nacional Balashi, a produci nan di dos cerbes yama “Chill” na 2011, originalmente diseña pa ta un “cerbes limita”, traha cu un smak mas fresco y un color mas cla. Pero esaki a bira asina popular cu a sigui ta e di dos miembro permanente di e famia balashi y tambe a gana e internacional ‘ITQI Superior Taste Award’ na 2013. Y awo one happy island tin un cerbes nobo. Brouwerij balashi ta hopi contento di presenta un cerbes nobo yama “HopiBon”.
E ta un bon cerbes. Traha cu e conocedor di e cerbes dicerni den mente, HopiBon ta un cerbes Premium de calidad halto cu ta bai pa largo den un dia tropical cayente. E smak di e calidad y e facilidad di bebe ta debi na un investigacion den profundidad y un mix inventive di e mihor hops ni mundo combina cu e awa unico di Aruba. Ta realmente un revelacion di Caribe cu tambe ta refleha e patrimonio di e isla di Aruba cu un logotipo di yuwana berde. Ta asina sigur cu e lo converti mesun popular mane e otronan a destacado miembronan di e famia Balashi y ta solamente e cumisamento di mas emocionante linea pa bin.


text:
01
Relacional
02
Emocional /
Mental
03
Spiritual
04
Fisico
05
Financiero
HopeAruba
Areanan di Enfoke
Prosperidad berdadero ta mas cu material. Prosperidad pleno ta caracterisa den
5 Area di Enfoke:
Relacional, Emocional/Mental, Spiritual, Fisico y Financiero.
Areanan di Exito:
HopeAruba lo desaroya iniciativanan riba un plataforma colaborativo.
E logronan lo wordo midi den 5 Area di Exito:
E abreviacion di H.O.P.E. ta para pa e palabranan:
Honor, Oportunidad, Productividad y Excelencia.
E ta trata di ciudadanonan Honorabel cu ta haci uzo di cada Oportunidad pa haci bon y cu ta Productivo pa e bienestar di otronan, nos nacion y cu ta haci esaki cu Excelencia.
HopeAruba – E Movemento ta un causa y un yamada na tur e yiu hombernan y yiu muhenan di e tera aki, esnan cu ta yame nan hogar y esnan cu ta bishita nos costanan pa ta parti di e transformacion di Aruba.
Cada un di nos ta contene un pida, un parti, un yabi di loke ta necesario. HopeAruba ta provee un plataforma nacional pa sinergia civico. Un plataforma pa e colaboracion di ciudadanonan y bishitantenan pa e bienestar di nos nacion. Nos por, Nos mester… pa nos nacion, nos bidanan y e generacion cu ta lantando.
Un movemento nacional pa Sinergia Civico!
Nos balornan ta establece nos identidad cultural


text:
ORANJESTAD – E cinco sindicatonan SIMAR, SPA, SEPPA, SADA y TOPA diaranson (ayera) a informa Gobierno di Aruba (lesa: Prome Minister Evelyn Wever Croes) cu nan ta para riba nan punto y ta exigi pa Gobierno paga nan e asina yama reparatietoeslag completo (AWG 1918,=), den e salario di augustus 2022, esta e luna aki. Asina e sindicatonan a contesta Gobierno su carta di siman pasa. Ademas e ponencia den e carta di Gobierno unda cu minister Maduro (Finanzas) lo a bisa recientemente cu a reserva placa pa paga 5% pa resto di e aña calendario, ta ‘leu di berdad!’.
RECUPERACION DI TURISMO
Tambe ta haci mencion di e ponencia di prome minister cu ta sigura cu turismo ainda no a recupera completamente na nivel di prome cu e pandemia di Covid19, mientras cu riba e propio pagina di Facebook di Gobierno ta haci e mencion cu ‘turismo ta registrando cifranan record’ y cu ‘pa 4 luna consecutivo, e recuperacion ta surpasa nivelnan di aña 2019’, pues mustrando cu gobierno ta contradeci su mes den e ponencia aki.
MESTER PAGA!
Y cu tur e puntonan aki, sindicatonan a informa gobierno cu “consecuentemente e sindicatonan menciona, ta mantene nan demanda y su posicion di cu e parti restante di e 7,6%, en particular e reparatietoeslag di Alf.1.918,-- lo wordo paga integralmente y den su totalidad cu e pago di salario di dia 23 di augustus 2022”. Por lesa e carta completo AKI.
PALM BEACH – Despues cu DOW a anuncia cu pa dia 23 di september 2022 e rotonde di Palm Beach lo a keda cla completamente, awor esaki ta bira dia 5 di October 2022. NoticiaCla a raporta esaki caba comienso di siman, esta cu e rotonde no a keda cla completo. Pero e motibo no tabata cla. E motibo pa e retraso tabata awacero. “ Pa motibo di awacero contratisa Arubaanse Wegenbouw Maatschappij a pidi pa pospone e fecha y diaranson dia 5 di oktober 2022 habri e rotonde completamente” DOW a bisa diabierna.
ORANJESTAD – Departamento di Salud (DVG) a informa e siman aki cu nan ta introduci vacuna Bivalent como COVID Boostershot pa tur 12+. Segun DVG, epandemia cu mas impacto a haci riba comunidad ta parce di ta tras di lomba y vacunacion sigur a hunga un rol hopi imporante den esaki. Apesar cu casonan di COVID na Aruba actualmente ta bon controla, Aruba mester keda vigila y tene cuenta cu posibel subida den casonan di COVID-19 yegando fin di aña. Esaki diferente profecionalnan ta pensa cu lo por bay pasa, pa cual motibo DVG den colaboracion cu Hulanda a dicidi pa introduci cambio den maneho y cuminsa cu preparacionnan nesesario pa reduci edad di e segundo boostershot di 60 aña pa 12 aña. Y na mes momento cuminsa cu un rond ripititivo di vacunacion pa tur 60+ pa logra e.o. proteha esnan mas vulnerabel y tambe preveni un peso grandi riba nos sistema di cuido medico y seguro di malesa.
PALM BEACH – Diahuebs mainta, e situacion di tempo tabata di tal forma cu esaki a genera algun hos riba laman, pero bon bisto for di tera. Riba e hotel strip di Palm Beach esaki tabata bon bisto y den careda di 10'or y mei por a nota varios di e hosnan. For di varios dia caba e stuacion di tempo ta instabil cu ta pone cu e islanan ABC ta haya retonan interesante. Corsou p.e. tabatin un anochi yena cu strena cu lamper, y Aruba basta awacero varios caminda.
ORANJESTAD – E presidente di e asosacion VWI (Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.), Ir. Richard Frank ta invitado den e programa NoticiaCla LIVE diahuebs anochi. Durante e programa aki, e presidente di VWI lo trata temanan manera e proceso di destaho publico riba molina di biento, credibilidad di director di Utilities NV y mucho mas. Tambe kico ta pasa si sigui cu e plan pa cumpra fuel oil for di Venezuela. No perde e programa aki sigur cu ta cuminsa pa 9’or awe nochi riba plataformanan di NoticiaCla esta Facebook, e website (check e button LIVE) y e app tambe (e button LIVE).


text: Recientemente un delegacion di Cuerpo di Aduana a participa na e di 104 edicion di e caminata 4-daagse na Nijmegen. Minister Xiomara Maduro ta felicita y gradici e miembronan di Cuerpo di Aduana pa nan participacion y representacion di nos Pais Aruba. Un danki na Marlon Ruiz, Giovanni Davelaar, Peter Oliver Wever y Jerrold Tromp cu nan participacion den e caminata aki. Manera ta conoci pa hopi aña caba miembronan di Cuerpo di Aduana a bin ta participando den e caminata 4-daagse Nijmegen, cual ta conoci como “The Walk of the World” cu tin un participacion di mas di 45 mil persona di mas di 70 diferente nacionalidad. Via Cuerpo di Aduana Aruba ta haya un bunita propaganda den e caminata aki y Minister Maduro ta gradici e delegacion pa e representacion digno aki di nos Pais.


text:
Anualmente un 1600 studiante for di e parti Caribense di Reino Hulandes ta cuminsa cu un
estudio na Hulanda. Nan ta topa cu asina hopi problema durante nan estudio, cu nan no ta
alcansa final di e estudio. Pa desaroya un acercamento concreto pa e problemanan aki, tur
pais envolvi ta bin hunto di 26 pa 28 di september na Aruba. E ultimo aña y mey a traha
eficazmente (online) pa prepara e conferencia importante aki.
Durante e conferencia di trabou Aruba, Hulanda Caribense, Curaçao, Sint Maarten y Hulanda
ta spera di desaroya hunto programa di sosten cu medida concreto y structural, pa mas
studiante Caribense por termina nan estudio. Pa logra esaki mester di mas atencion pa
scogemento di estudio, diferencia cultural y idioma. Durante e conferencia lo lansa tambe un
plataforma online na unda lo comparti ‘best practices’.
Gobierno y enseñansa hunto.
E conferencia lo tuma luga na Universidad di Aruba y lo wordo habri oficialmente pa minister
di Enseñansa di Aruba, Endy Croes. E ta haci esaki conhuntamente cu Ron Bomans,
presidente di hunta ehecutivo di directiva di Hogeschool Rotterdam y presidente di
‘Regiegroep Studiesucces Caribische studenten’. Secretario-general di ministerio di
Enseñansa Hulandes, Cultura y Sciencia, Marjan Hammersma, tambe lo ta presente. Mescos
tambe representantenan di gobierno di Aruba, Corsou, Sint Maarten, Boneiro y Sint Eustatius,
Saba y Hulanda, como rectornan di e cuater universidadnan y un representacion amplio di
enseñansa avansa, MBO y HBO.
E participantenan na e conferencia lo atende cu temanan manera bon preparacion di alumno-
y studiantenan Caribense cu ta desea di sigui un estudio na enseñansa avansa, transferencia
cuidadoso, y supervision di studiante, oportunidad di estudio riba e islanan y mobilidad di
estudio den Reino Hulandes.
Plan di accion pa mehora exito di estudio
E problemanan di e estudiantenan den enseñansa avansa ta conoci pa basta tempo caba. E
necesidad di traha hunto pa yega na un solucion tambe. Pa e motibo aki riba peticion di e
‘Vierlandenoverleg’ ministerial na 2021 a start e ‘Regiegroep Studiesucces Caribische
studenten’, cu reprepresentantenan di gobierno y enseñansa di e cuater paisnan. E grupo aki
a desaroya un plan di accion (plan van aanpak) pa mehora e exito di estudio di e studiante
Caribense.
WWW.EA.AW, WWW.PAPIAMENTO.AW, +297 528 3400, STADIONWEG 37, ORANJESTAD, ARUBA
Un grupo di proyecto, den cua partidonan concerni di enseñansa di tur e paisnan ta
representa, tambe a pone man na obra den 2021 cu e plan aki. Durante e conferencia di
trabou e grupo aki lo comparti con e plan ta desaroya actualmente.
Medidanan structural lo wordo presenta na e ‘Vierlandenoverleg’
Elaborando riba loke ya a inicia, e Grupo Directivo lo formula despues e recomendacionnan
conhunto pa e ‘Vierlandenoverleg’ Enseñansa Cultura y Sciencia ministerial, cu lo tuma luga
na december.


text:
ORANJESTAD (AAN): E flora y fauna mahestuoso di reino Hulandes den Caribe tin e rol principal den un produccion unico cu e titulo WOW!.
E team di produccion, consistiendo di 360º of Innovation Foundation (Bianca Peters, Elton Arends) di Aruba y M&N Media Group (Jeffrey de Graaff, Ignas van Schaick) di Amsterdam, Hulanda a caba di termina e prome fase di research cu un actividad, caminda sector creativo y comercio di Aruba tabata presente.
Den colaboracion cu Dutch Caribbean Nature Alliance (DCNA) y tambe organisacionnan di naturalesa riba cada isla, e team di produccion di WOW! a bishita tur posibel lugarnan tanto riba tera cu bou di awa cu lo ta interesante pa filma. Banda di esaki nan a bishita gobernantenan, cientificonan y tambe posibel partners pa asina haya un miho bista riba tur loke ta come y bebe den e naturalesa y desaroyo riba e islanan.
“Claro cu nos tabata sa caba con special e naturalesa riba e islanan ta, pero cu e bishitanan aki nos a haya un hopi miho bista di con unico e naturalesa ta riba e 6 islanan aki. Loke ta bai haci e pelicula aki mas emocionante ta e diferencia entre cada isla. Na prome instante bo lo pensa, naturalesa di e islanan ta similar, pero e realidad ta cu cada un di e islanan tin nan tesoro unico y nan partinan sumamente sorprendente” Segun Bianca Peters, co-fundadora y directora di 360º of Innovation Foundation.
Di e forma aki e produccion oficial di e pelicula cinematografico di flora y fauna riba tera y bao awa di Aruba, Boneiro, Corsow, Saba, Sint Eustatius y Sint Maarten a inicia. E pelicula aki lo ta riba pantaya grandi na Hulanda y riba e islanan na 2025 pa un y tur por disfruta di dje.
Bianca Peters: “Pa nos esaki ta un soño birando realidad. E pelicula aki no ta solamente bai mustra den un forma spectacular e bunitesa, diversidad y resiliencia di naturalesa riba e islanan, pero tambe e vulnerabilidad y importancia pa haya e balansa entre hende y naturalesa. E publico na tur dos banda di oceano lo ta yena cu orguyo y asombro y lo realisa con special naturalesa ta riba e islanan Hulandes den Caribe. Lastimamente e islanan no ta disfruta di un imagen positivo den noticia na Hulanda y ta p’esey cu e poder di naturalesa cu ta unifica, nos kier mehora e colaboracion entre e islanan y Hulanda. Diversidad y inclusion den e pelicula y e team di produccion ta hunga un rol sumamente importante. Nos ta, despues di tur cos, un solo reino!”.
Banda di e produccion cinematografico e team tambe lo ta trahando riba un serie di seis parti. Caminda e pelicula ta bay enfoca riba bunitesa di naturalesa di e islanan e serie lo bai concentra riba e relacion entre naturalesa y e hende riba cada isla, cu nan retonan pa e proximo añanan riba nan caminda pa un relacion duradero cu naturalesa. Pero tambe cua solucionnan a wordo crea caba. Apart di tur esaki lo desaroya diferente programa educativo y musical pa talento local.
“Mi ta sumamente orguyoso cu manera distribuidor nos por traha asina di cerca den e produccion di un proyecto cinematografico asina special y ta obvio cu lo usa musica di e islanan pa e soundtrack”, segun Jeffrey de Graaff co-proprietario di M&N Media Group.
“Ta un honor hopi grandi pa traha un pelicula di e seis islanan di reino hulandes den caribe. Nos a realisa diferente pelicula caba cu exito mundial di naturalesa hulandes, manera De Nieuwe Wildernis y De Wilde Stad, pero esaki ta e prome biaha cu nos crusa oceano y bin graba aki. Colaboracion cu organisacionnan local ta extremadamente importante pa nos. Awo cu nos prome bishita di research na islanan ta tras di lomba y e tantisimo reaccionnan positivo cu nos a haya riba e iniciativa aki nos ta mas entusiasma cu nunca pa cuminsa traha”, segun Ignas van Schaick, EMS Films.
E team di produccion di WOW! ta consisti di 360º of Innovation Foundation, EMS FILMS y productor asociado AM Pictures. M&N Media Group ta responsabel pa distribucion mundial.
Grabacionnan di e pelicula lo ta tumando lugar den e proximo dos añanan y ta sper’e riba pantaya grandi na Hulanda y e islanan pa 2025.
https://diario.aw/categories/noticia/general/produccion-oficial-di-e-pelicula-cinematografico-di-flora-y-fauna-y-bao-awa-a-cuminsa#sigProId2362d3a762


text:
“E ta tuma vision, curashi y determinacion pa logra cosnan grandi asina.”
Prome Minister Evelyn Wever – Croes conhuntamente cu Minister encarga cu Asuntonan Social y Husticia Rocco Tjon, a pone e prome piedra pa e edificio cu lo bira Stichting Hunto. Esaki a tuma lugar den presencia di diferente Minister, Parlamentario y profesionalnan. Prome Minister Wever – Croes ta elogia henter e ekipo cu a uni hunto pa traha mas eficiente na un meta comun, salud mental.
Manera a wordo anuncia recientemente, Gabinete Wever – Croes II a escala e maneho pa atende cu problema di salud mental na nivel di crisis, mescos cu ta haci den caso di otro sorto di calamidad. Motibo di esaki ta pa percura pa atende cu e problema cu e prioridad necesario, considerando cu e ta un problema hopi amplio.
Premier Wever – Croes a expresa cu aworaki ta saliendo for di e pandemia cu a afecta Aruba severamente. Den e periodo aki a siña cu mester tey pa otro, mester uni y haci cosnan hunto. Durante di e pandemia a atende diferente crisis pareu entre otro di salud, salud mental, crisis social, crisis financiero, crisis economico y crisis laboral. Aruba a uni y mustra forsa den union y sali for di dje. Awor economia ta recuperando, turismo ta bayendo hopi bon, tin cuponan di empleo nobo y ta atendiendo cu e crisis social. Sinembargo, un problema cu ainda ta hungando un papel importante ta e problema di salud mental na Aruba.
Stichting Hunto ta bay ilustra e union di dos instituto cu pa hopi tempo a traha riba e tereno di salud mental, pero cu awo ta bay traha hunto. Ta trata di e institutonan: FMAA y SPD. Ora cu bo traha hunto, tin mas recurso y mas personal cu por atende cu e crisis mas mihor. Esaki riba su mes ta un logro hopi importante pa celebra. Prome Minister a sigui splica cu problema di salud mental ta prioridad di cada uno den comunidad. Tin hopi profesional cu dia den y dia afo ta lucha riba e tereno aki, pero awo ta pone esaki na nivel nacional y mustra henter Aruba cu di berdad tey pa yuda cada famia cu ta enfrenta cu reto di salud mental den famia.
“Mi ta sumamente orguyoso cu den e vision di Gobierno, tin e extra atencion pa salud mental di nos muchanan. Pasobra cada mucha cu nos logra yuda na tempo, nos ta crea un adulto cu por tin hopi mas oportunidad den bida y cu por yuda su famia.” E aspecto aki Prome Minister ta haye hopi importante.
Concluyendo, Premier Wever – Croes ta gradici tur profesional pa nan dedicacion, profesionalismo y disponibilidad pa traha hunto den Stichting Hunto, pa asina bringa e problema di salud mental. Ta felicita y gradici colega Minister Rocco Tjon y henter su ekipo di profesionalnan pa e logro importante aki. “E ta tuma vision, curashi y determinacion pa logra cosnan grandi asina.”


text:
We solve and create value for you and your business.Find out more
+599 9 696 53 52
Dein 11 - 24
E kurso di programming ta un training intensivo, bo ta siña programa na un manera fasil i hopi debertido.
Durante e 8 siman nan di les bo ta traha riba un projekto real kual sigur lo bo por ta orguyoso di dje , bo ta siña tur e parti basiko nan di programming entre otro :
Python
- Variable
- Functions
CSS
HTML
JAVASCRIPT
DATABASE
E lenguage di computer ku ta ser usa den e kurso aki ta ; Python tambe ta pasa riba lenguage nan manera HTML, CSS i Javascript.
Bo no mester tin ningun konosimentu di programa, solamente bo mester por traha ku kompiuter.


text:
Mercée Marie Thérèse Doran
a nase na Kòrsou 17 desèmber 1963. El a kria den un famia di 7 kaminda amor ta sentral. For di chikí el a siña ku tur hende ta igual i ku mester respetá otro stima otro riba tur kos.
Mercée a traha komo maestra di skol despues di a finalisá su estudio na Akademia Pedagógiko Kòrsou, ela produsí diferente programma di televishon, tin su propio Talk Show, a produsí alrededor di 9 disko kompakto di kantika di mucha ku sum es grupo ‘Pumpuluchi’ i tambe ta outor di e bukinan ‘Wijsheid uit Liefde’ i ‘Nina ta stima’.
“Tawé Shayó ta konta”
ta trata e historia di kon nos dushi Kòrsou a haña su nòmber. Den un forma hopi simpel konta komo e atenshon ta bai riba e nifikashon di e nòmber: “Curaçao”.
Den e buki aki Tawé Shayó un Indjan ansiano di shen aña ta konta su ñetunan e historia. Ta bon pa for di chikitu nos sa e bunitesa tras di e nif-ikashon di nos Curaçao. Nos isla ta bunita i tin hopi pa ofresé. Semper tabatin estranheronan ku tabata interesá den nos dushi isla.
E buki aki sigur ta trata un parti di nos historia. E ta konsistí di 1 kuenta, pregunta relashoná ku e kuenta i un poesia. Den kuater idioma. Papia-mentu, Ulandes, Spañó i Ingles.


text:
Debi na e cantidad di casonan di transmision local
DVG ta haci Yamada Publico!
ORANJESTAD, Aruba – 4 augustus 2020
Despues cu ayera merdia dia 03 di augustus a keda regista 2 caso di transmision di covid-19 local na Aruba, ayera tardi pa anochi DVG ta wordo notifica di 3 caso positivo mas. Esaki a haci cu e total di casonan di transmision local riba un solo dia yega te na 5. E aumento den casonan local a conduci mesora na elevacion di e medidanan di contingencia segun Plan di Maneho Corona Virus.
Awe 4 di augustus ta bolbe regista 5 caso di transmision local mas, elevando nos casonan activo di transmision local na un total di 10. Apesar cu e cifra no ta uno alarmante, e ta di precupacion debi na e localidadnan na unda e personanan aki tawata traha y frecuenta. Unda tambe muy probablemente nan a contagia cu e virus y por a sigui plama esaki tambe pa mas persona.
Debi na e magnitud di contagio cu por a tuma luga den e localidadnan aki DVG ta haci un yamado na comunidad pa pone extra atencion na bo estado di salud den e dianan venidero. Si bo persona a bishita un di e siguiente localidadnan y awor bo ta sinti sintoma di entre otro; dolor di garganta, keintura, nanishi ta core, perdida di holor of smaak, no sali for di cas, tuma contacto cu bo dokter di cas via telefoon of por yama tambe 280.01.01 pa haci un test di covid-19.
Entre esnan positivo, “contact tracing” a saca afo cu nan tawata presente na un di e siguiente localidadnan menciona aki bou entre 17 di juli cu ayera 3 di augustus. Si bo persona tambe tabata presente, bo por a bin den contacto cu e virus y por ta na riesgo di a keda contagia.
Gusto Night Club
Lola/Craft Bar and Restaurant and Night Club.
Muscles and Lungs Gym.
Un yamada ta bay na tur persona cu por tawata presente den un di e localidadnan menciona riba un di e dianan menciona (entre 17 di Juli te cu 3 di augustus), pa evita di bishita lugarnan publico pa e siguente 2 siman y monitor bo salud. Si bo persona presenta cualkier sintoma, tuma contacto cu bo dokter di cas pa haci un test y mesora isola bo mes ta ora cu bo resultado di test ta conosi. Di e manera aki nos ta stop e virus di sigui plama.


text:
ORANJESTAD – Fiscal cu a exigi 3 aña di prison, no tabata di acuerdo cu e decision di Hues y a apela contra cu a declara e homber D. liber di a abusa di su yiu muher.
ARUBANATIVE por a compronde cu awor ta Corte Superior lo bay trata e caso di nobo.
FISCAL A EXIGI 3 AÑA DI PRISON
Durante tratamento di e caso, Fiscal a bisa cu e ta haya legalmente proba cu D. a abusa di su mesun yiu muher, a base di declaracion di tres testigo di cual dos ta ruman muher di D. Nan lo a bisa cu mas o menos 15 aña pasa R. lo a bisa nan cu D. lo a mishi cun’e na su parti intimo. Fiscal a exigi 3 aña di prison di cual 6 luna ta condicional cu un tempo di prueba di 2 aña.
HUES A DECLARA SOSPECHOSO LIBER
Dia 3 di Juni 2022, Hues a bisa cu e acusacion contra D. ta cu na 2006 e lo a haci actonan inmoral cu yiu muher R.(8). Hues ta haya cu no tin suficiente prueba. Hues a mustra cu e tres testigonan, di cual dos ta ruman muher di e sospechoso D., a declara di a tende di R. mas o menos 15 aña pasa, cu su tata D., a mishi cun’e. Hues ta haya cu e declaracionnan aki ta confirma e denuncia di R. pero no por wordo usa como prueba di sosten.
Hues a bisa cu e declaracionnan aki no por wordo usa como prueba di sosten pasobra tur esakinan a bin for di un fuente, esta e mucha R.
Hues a sigui bisa cu e yoramento di R. ora cu e tabata conta dos di e testigonan, tampoco por wordo usa como prueba di sosten.
Hues a mustra cu e declaracion di e ruman muher di e sospechoso D., cu a bisa cu D. lo a bis’e cu esaki lo a sosode tempo cu e tabata adicto na droga y no tabata conciente kico e tabata haci, tampoco no ta prueba di sosten. Hues a mustra cu e ruman muher despues a declara cu e ta supone cu su ruman D. lo a haci’e pasobra e tempo ey e tabata adicto na droga pero D. mes no a bis’e nada.
Hues a conclui cu tur esaki ta trece cun’e cu no tin prueba di sosten y mester declara D. liber. Hues su decision ta cu e ta declara D. liber di e acusacion di a abusa di su yiu muher.
FISCAL A APELA SENTENCIA
Ta asina cu a base di ley, por apela e sentencia dentro di 2 siman. E decision aki no a cay bon serca Fiscal y el a apela. Awor ta Corte Superior (3 Hues) lo bay trata e caso di nobo y dicidi si ta confirma e sentencia di Corte den Promer Instancia of si ta haya e sospechoso D. culpable.


text:
En conexion cu apertura di aña escolar 2022 – 2023
ORANJESTAD: Mandatario di enseñansa ta bishitando algun scol rond di Aruba. Diahuebs mainta Minister Endy Croes a haci un bishita oficial na Scol Primario Kudawecha. Na yegada e mandatario a wordo ricibi cu yen di alegria y entusiasmo pa e 377 alumno y 31docentenan.
Minister Endy Croes di pasa saluda cada klas, despues a hiba algun palabra na unda e la gradici e docentenan pa e trabou cu nan ta desplega pa educa nos yiunan. Sigur e ta un trabou hopi bunita, hopi biaha ta scoge e trabou aki paso bo tin e pasion pa loke cu bo ta haci y esey nos ta aprecia masha hopi mes. E mandatario a sigui bisa den tempo dificil y retonan grandi cu mundo ta enfrentando, nos ta percura pa duna e sosten den totalidad na enseñansa. Laga nos percura pa hunto e aña aki ta uno positivo y alegre tanto pa docente y alumnonan como tambe e mayornan pa asina nos por logra e miho pa Aruba.
Despues di a expresa palabranan positivo y di motivacion, cabesante di scol sra. Xiomara Berkel a duna e mandatario un recorido di e scol. Sigui pa un combesacion cu e docentenan unda cu nan a expresa na inkietud como tambe nan peticion y deseonan pa cu e scol. Minister Endy Croes a scucha cu atencion y a tuma nota di tur loke a wordo treci pa dilanti. Finalisando Minister Endy Croes ta tur alumno y docentenan un exitoso aña escolar 2022-2023 yena cu positivismo y bendicion. Enseñansa ta e yabi pa futuro.